Harta Karun Flor de la Mar : Misteri Nusantara Yang Belum Ditemui Hingga Kini

Kisah tenggelamnya kapal Flor De La Mar merupakan salah sebuah kisah sejarah penting melibatkan negara kita. Sehingga kini bangkai kapal itu serta harta yang dianggarkan bernilai berbilion ringgit masih belum berjaya ditemui, menjadi salah satu misteri dunia yang belum dapat dijawab.

Tahukah anda sejarah kapal ini yang sangat berkait dengan negara kita?

Kapal Flor de la Mar yang bermaksud 'Bunga Lautan' atau 'Flower of the Sea' merupakan sebuah kapal besar milik Portugis, seberat 400 tan yang belayar di samudera pada tahun 1500-an, sejak dibina pada tahun 1502.

Flor de la Mar mempunyai rekod perkhidmatan yang cukup cemerlang kerana pernah terlibat dalam beberapa pertempuran lautan yang memberi kesan besar pada penjajahan Portugis di Asia Tenggara.

Kapal itu terlibat dalam serangan ke atas Pelabuhan Diu di India pada tahun 1509 yang dimenangi oleh Portugis membolehkan Portugis mengawal laluan lautan Hindi, yang menjadi titik tolak kedatangan Portugis ke negara kita. Kapal ini jugalah yang membantu penaklukan Melaka oleh penjajah Portugis.

Ketika dibina, Flor de la Mar merupakan antara binaan kapal terbaik dan termoden pernah dibangunkan ketika itu. Dipuji kerana saiznya yang besar serta keindahan seni buatannya, Flor de la Mar belayar buat kali pertama dari Lisbon ke India di bawah kendalian Estevao da Gama, anak kepada Vasco da Gama. Kapal itu pulang semula ke Portugal sarat dengan rempah yang dibawa dari India.

Pelayaran seterusnya membawa Flor de la Mar kembali ke India namun dikendalikan Joao da Nova. Perjalanan kali ini tidak selancar pelayaran sulungnya selepas Flor de la Mar perlu singgah di Mozambique dan tersadai di situ selama setahun lebih, untuk kerja-kerja pembaikian.

Melihat potensi Flor de la Mar, Portugis mula menggunakan Flor de la Mar bukan sahaja untuk perdagangan malahan Flor de la Mar mula terlibat dalam siri-siri pertempuran. Selepas Portugis berjaya menakluk pelabuhan Diu dan Goa pada tahun 1510, sasaran mereka seterusnya tidak lain tidak bukan, salah satu bandar terkaya di dunia ketika itu - Melaka yang diperintah Kesultanan Melayu Melaka.

Afonso de Albuquerque, satu nama yang tidak asing lagi bagi kita - dilantik untuk mengetuai ekspedisi Portugis mahu menguasai Melaka. Albuquerque ketika itu menjawat jawatan Gabenor Portugis di India diberikan tugas mengepalai perjalanan mereka dengan kapal Flor de la Mar. Kita semua sudah tahu apa berlaku selepas itu, jadi tak perlu kami ulas lebih lanjut.

Berikutan kejayaan Portugis menakluk Melaka, banyak harta dari Melaka berjaya dirampas Portugis oleh Albuquerque. Berita berkenaan harta yang telah berjaya dirampas ini menggembirakan hati Raja Manuel I di Lisbon. Beliau mengarahkan Albuquerque membawa pulang kesemua harta milik kerajaan Melaka dengan menggunakan Flor de la Mar.

Walaupun begitu, keadaan Flor de la Mar ketika itu sudah mengalami banyak proses pembaikian akibat kerosakan serta peperangan yang dihadapi, menjadikannya kurang kukuh untuk membawa balik harta yang terlalu banyak.

Flor de la Mar bukan saja mengangkut hasil rampasan milik kesultanan Melayu Melaka, kapal itu sendiri turut sama mengangkut hadiah pemberian kerajaan Raja Siam sebagai tanpa persahabatan mereka dengan Portugis. Harta peribadi milik Albuquerque juga turut sama diisi dalam kapal tersebut.

Memulakan pelayaran panjang kembali ke Lisbon dengan muatan yang menjadi rekod (ketika itu) sebagai koleksi harta paling besar dikumpulkan Portugis, menyukarkan perjalanan Flor de la Mar.

Flor de la Mar memulakan pelayaran pada November 1511 namun hanya sempat belayar selama lebih sebulan sebelum menghadapi cuaca buruk serta ribut ketika melalui Sumatra di Selat Melaka. Pelanggaran dengan kawanan ikan di lautan menyebabkan kapal itu terbelah dua sebelum, berikutan kondisinya yang sebenarnya diisytihar tidak selamat untuk pelayaran. Harta yang diangkut Flor de la Mar tenggelam ke dasar lautan dengan Albuquerque berjaya berpaut pada rakit yang menyelamatkannya.

Wujud pelbagai teori berkenaan tenggelamnya Flor de la Mar termasuklah insiden itu sebenarnya konspirasi Albuquerque mahu membolot harta itu. Semua itu tidaklah dapat dipastikan kesahihannya. Yang dipersetujui ramai, mengatakan kapal tersebut karam tidak jauh daripada kedudukan asal Kerajaan Aru di Sumatra, yang ketika itu menguasai sebahagian selat Melaka.

Ketika ini, harta Flor de la Mar masih belum berjaya ditemui dengan anggaran jumlah nilai sebenarnya mencecah RM10.6 billion, termasuklah 55 ribu kilogram emas yang dibawa. Proses pencariannya sudah beberapa kali dibuat dengan pengumuman penemuan selalunya berakhir tanpa sebarang bukti kukuh.

Penemuan terbaru berlaku pada tahun 2014, apabila sebuah syarikat mengumumkan mereka berjaya menemui badan kapal yang dipercayai Flor de la Mar di Semarang, Indonesia dengan menggunakan teknologi dron. Walaupun demikian tidak ada makluman lanjut diberitakan selepas itu.

Tiga buah negara iaitu Malaysia, Indonesia dan juga Portugal melakukan tuntutan hakmilik ke atas harta Flor de la Mar yang tenggelam di mahkamah antarabangsa The Hague. Walau bagaimanapun, sehingga kini tidak ada negara yang disahkan berhak menamakan diri mereka tuan punya harta tersebut sekiranya tinggalan Flor de la Mar telah berjaya ditemui semula.


15 Selebriti Terkenal Antarabangsa Yang Berkelulusan Ijazah

Tidak semua selebriti tahu yang mereka akan menjadi penghibur kepada orang ramai. Kebanyakan di antara mereka memilih bidang pembelajaran yang tiada kena mengena langsung dengan kesenian. Ini membuatkan ramai di antara mereka memiliki lulusan ijazah di dalam bidang yang berlainan sama sekali dari dunia glamor.

Kerana minat dan peluang yang diperolehi, mereka berjaya menjadi selebriti ternama antarabangsa. Bukan itu sahaja malah kebanyakan daripada mereka menjadi kaya-raya tanpa perlu menggunakan ijazah yang mereka perolehi. Kami ingin kongsikan bersama anda beberapa orang daripadanya.

Dikenali sebagai pelakon filem dewasa paling terkenal di dunia, latar belakang akedemik Ron Jeremy sangat mengejutkan. Jeremy merupakan lulusan Ijazah Sarjana dalam Pendidikan Khas dari Queen College.

Lencongan kerjayanya ke dalam filem dewasa bermula semata-mata atas alasan kewangan. "Saya berhenti mengajar kerana saya tidak membuat sebarang wang daripadanya," ujar Jeremy.

Sebelum menjadi bintang filem aksi, Dolph Ludgren sememangnya seorang yang pandai. Lungdren memperolehi Ijazah Sarjana dalam Kejuruteraan Kimia dari Universiti Sydney pada tahun 1982.

Pelakon yang berasal dari Sweden ini juga berjaya mendapat Biasiswa Fulbright untuk melanjutkan pengajiannya ke peringkat MIT, namun tidak diteruskan apabila dia mula mendapat peluang berlakon.

Brian May yang merupakan gitaris kumpulan Queen ini memegang Ijazah Sarjana Muda Sains di dalam bidang fizik yang diperolehinya pada tahun 70-an. Dia kemudiannya menyambung pengajiannya ke tahap PhD di universiti yang sama iaitu Imperial College London. Tesis yang dihasilkannya menceritakan bagaimana pergerakan habuk di angkasa lepas.

Lelaki yang dikenali sebagai Mr. Bean yang cemerkap dan lucu ini sangat terkenal pada suatu masa dahulu. Rowan Atkinson sebenarnya mempunyai Ijazah Sarjana di dalam bidang Kejuruteraan Elektrikal dari Universiti Oxford.

Semasa belajar di universiti lagi dia mula menulis skrip dan lakon layar. Jadi Atkinson sebenarnya tahu apa yang diminatinya dan ke mana karier yang akan ditujunya sebelum menghabiskan pengajian lagi.

Gerard Butler memiliki Ijazah Sarjana Muda di dalam bidang Undang-undang dari University of Glasgow, Scotland. Selepas itu dia memulakan latihan praktikal di salah sebuah firma guaman di Edinburgh. Namun segalanya berubah apabila dia menghadiri Festival Filem Edinburgh untuk menonton filem Trainspotting.

Butler memberitahu Esquire: "Watak utama di dalam filem ini sangat dahsyat, dia menciptakan suasana yang sangat hebat. Saya tahu bahawa lakonan adalah sesuatu yang ingin saya lakukan sebagai karier".

Gene Simmons selaku penyanyi kumpulan KISS bukan sahaja dikenali kerana watak seram dan suka menjelirkan lidah di atas pentas, namun Simmons juga seorang yang mempunyai kelulusan ijazah bersekutu dari Kolej Komuniti Sullivan dan Sarjana Muda di dalam Pendidikan Seni dari Richmond College.

Malah pada suatu masa dahulu dia juga pernah mengajar kanak-kanak sekolah rendah pada tahun 70-an. Setelah menghabiskan pengajiannya, dia membentuk kumpulan kugiran KISS yang terkenal.

"Weird Al" Yankovic merupakan seorang lulusan California Polytechnic State University dengan Sarjana Muda di dalam bidang Seni Bina. Akan tetapi sejurus sahaja tamat belajar dia mengetahui bahawa bidang ini bukanlah apa yang dia mahukan. Dia memilih untuk memulakan kerjayanya di syarikat penyiaran radio di Culver City, California sehingga bermulanya kerjaya musiknya.

Semasa menuntut di Tuskegee Institute, Lionel Richie telah berjumpa dengan ahli kugirannya iaitu The Commodores. Richie selepas itu berjaya memperolehi Sarjana Muda di dalam bidang Sains Ekonomi pada tahun 1974. Semasa pengajiannya dia pernah pernah berhenti seketika untuk jelajah persembahan bersama kugirannya dan kemudian kembali semula untuk menghabiskan Sarjana Mudanya.

Penyanyi kumpulan Coldplay ini mula berjumpa dengan ahli kumpulannya yang lain ketika sedang belajar di University College London. Namun begitu ia tidak membuatkan dia lupa pada pelajaran apabila berjaya menghabiskan pengajiannya di dalam Sarjana Muda Bahasa Latin dan Greek dengan Kepujian Kelas Pertama.

Lisa Kudrow pada asalnya berhajat untuk mengikuti jejak bapanya iaitu seorang ahli fizik dan penyelidik yang terkenal di dalam bidang sakit di bahagian kepala. Kudrow berjaya mendapat Sarjana Muda di dalam Biologi dan pernah bekerja sebagai salah seorang ahli pasukan penyelidik bapanya apabila tamat belajar. Namun kemudian dia beralih arah meminati bidang lakonan sitkom setelah itu.

Pada tahun 1990, Will Ferrel berjaya menamatkan pengajiannya di University of Southern California dengan Sarjana Muda Informasi Sukan. Pada tahun 2017 pula dia menerima anugerah Doctor of Humane Letters daripada alumni universitinya.

Dia pernah mengeluarkan kenyataan lucu mengenainya: "Program itu sangat sukar dan ianya dihentikan setelah 8 tahun saya tamat belajar. Jadi sesiapa dengan kelulusan Informasi Sukan ini merupakan kumpulan Elit sama seperti Graduan USC Nave Seals".

Hugh Laurie berasal dari keluarga yang berpendidikan tinggi yang mengharapkan dia mengikuti jejak langkah mereka. Laurie mendapat Sarjana Mudanya dari Selwyn College, Cambridge - hanya untuk berada di dalam "tradisi keluarga". Akan tetapi dia lebih berminat di dalam bidang lakonan dan salah satu wataknya yang terkenal ialah sebagai Dr. House.

Pada tahun 1995, Ken Jeong berjaya menamatkan pengajiannya di University of North Carolina di dalam bidang perubatan. Akan tetapi selepas itu dia lebih menumpukan bidang lakonan lucu lebih daripada bidang perubatan. Pada satu rancangan TV komedinya, salah seorang penonton telah mengalami kekejangan dan dengan pantas dia melompat ke arah penonton dan memberi bantuan.

David Spade berjaya menamatkan pengajiannya di Arizona State University pada tahun 1986 dengan Sarjana Muda di dalam bidang perniagaan. Namun kerjaya lakonannya bermula semasa dia belajar lagi apabila sering membuat persembahan komedi di kampusnya dan ianya menjadi titik tolak kerjayanya sebagai seorang pelakon komedi terkenal.

Arnold Schwarzenegger sudahpun menjadi ahli bina badan yang terkenal di dunia apabila dia bercadang untuk mendapatkan Ijazah. Dia kemudian menghadiri kelas di Santa Monica College sebelum berjaya mendapat Sarjana Muda di dalam Bisnes dan Ekonomi Antarabangsa melalui kerjasama dengan Wisconsin-Superior pada tahun 1979.


Kisah Gadis Sniper Legenda Soviet Union - Lyudmila Pavlichenko

Sejarah perang sangat menarik untuk dibaca, apatah lagi apabila melibatkan tokoh-tokoh yang mempunyai kemahiran mengagumkan seperti Simo Hayha, penembak Finland terkenal sebagai pemegang rekod berjaya membunuh musuh paling ramai sehingga digelarkan 'The White Death.'

Selain kisah Hayha, dalam rekod-rekod perang muncul seorang lagi penembak jarak jauh yang tak kurang hebatnya. Namanya Lyudmila Pavlichenko. Dia adalah penembak jarak jauh wanita paling handal dalam sejarah mana-mana perang dunia zaman moden.

Lyudmila berada di Odessa semasa perang melibatkan negaranya Russia dengan Jerman bermula. Pihak tentera Russia ketika itu meragui keupayaan beliau namun selepas berjaya menembak mati dua orang lelaki yang didapati menjadi pengintip Jerman, Lyudmila diterima masuk menyertai tentera.

Dilahirkan pada tahun 1916 di Balaya Tserkov, sebuah pekan kecil tidak jauh dari Kiev, Lyudmila adalah anak seorang pekerja kilang dan ibunya seorang guru. Terkenal sebagai seorang gadis yeng mempunyai perwatakan keras, Lyudmila juga dikenali rakan sekelasnya sebagai seorang yang tidak mengalah.

Dia belajar menembak sendiri kerana minatnya timbul selepas dicabar budak lelaki yang mengakui perempuan tidak mampu menembak sebaik mereka. Lyudmila mendapat peluang bekerja dalam kem tentera yang membolehkan dia mempertajamkan lagi kemahirannya.

Menyambung pengajian di Universiti Kiev tampak bakal menjadikan guru sebagai karier Lyudmila, namun perang yang meletus membuatkan Lyudmila menawarkan diri berperang. Lyudmila diletakkan di dalam Divisyen Rifel Chapayev ke 25, pasukan penembak jarak jauh yang dinamakan sempena penembak legenda Russia, Vasily Chapayev.

Walaupun pernah membunuh, hari pertama beliau menyertai peperangan bermula dengan langkah kiri.

Sedang meninjau dekat dengan garisan tentera Jerman, Lyudmila serta seorang lagi remaja lelaki sepasukannya diserang mengakibatkan remaja itu mati ditembak. Lyudmila kaget melihat apa yang berlaku, tidak mampu mengangkat senjatanya namun berjaya menyelamatkan diri.

Melihat dengan mata sendiri apa yang boleh dilakukan tentera Jerman ke atas masyarakatnya, Lyudmila nekad untuk membuang rasa takut dalam dirinya serta tidak lagi mahu menoleh ke belakang. Pada hari yang sama, Lyudmila kembali bertugas dan berjaya membunuh dua invididu tentera Jerman sedang ditugaskan memantau kawasan tempat dia berkawal.

Dua tentera Jerman itu menjadi permulaan kepada kehebatan Lyudmila menembak musuhnya. Lyudmila terus ditugaskan di sekitar Odessa dan Moldavia, dengan lebih 100 pegawai tentera Jerman berjaya ditundukkan.

Walau bagaimanapun, kekuatan tentera Jerman tidak boleh dinafikan dan mereka berjaya masuk lebih dalam, memaksa Lyudmila dan pasukannya berundur ke Sevastopol di semenanjung Crimea. Pasukannya bertugas di Sevastopol selama lebih 8 bulan berdepan dengan jumlah tentera Jerman yang jauh melebihi mereka.

Ketika inilah Lyudmila diberikan tugasan paling mencabar sebagai seorang penembak jarak jauh - taktik peperangan yang digelarkan 'countersniping' di mana dia diberikan tugasan untuk memburu penembak jarak jauh tentera Jerman secara sendirian. Perlawanan satu lawan satu biasanya memakan masa dengan pertarungan paling lama Lyudmila mengambil masa tiga hari. Ada ketikanya beliau terpaksa duduk diam selama 20 jam bagi mengenalpasti kedudukan musuh dan lebih penting, melindungi kedudukannya.

Lyudmila berjaya mengalahkan 36 penembak Jerman dalam pertarungan satu lawan satu dan rekod sepanjang perkhidmatannya mencatatkan 257 orang mangsa tembakannya secara keseluruhan hanya di Sevastopol, menjadikan nama Lyudmila terkenal bukan saja di kalangan tentera Russia malahan di kalangan tentera Jerman juga, ekoran salah seorang daripada tentera Jerman daripada 36 yang terkorban itu mempunyai rekod 500 bunuhan semasa perang.

Rekod keseluruhan Lyudmila secara rasmi sepanjang kariernya adalah 309 orang meletakkan beliau sebagai penembak jarak jauh wanita terhandal di dunia.

Dalam salah satu pertempuran, muka Lyudmila terkena serpihan letupan bom mengakibatkan kondisi beliau terjejas. Melihat apa yang berlaku, tentera Soviet mengambil langkah menugaskan Lyudmila untuk melatih penembak jarak jauh agar pelatih beliau dapat dilahirkan.

Lyudmila dinaikkan pangkat sebagai seorang liutenan dan mula diangkat sebagai ikon perang propaganda Russia. Beliau dijemput ke Amerika Syarikat atas jemputan Eleanor Roosevelt, isteri kepada Presiden Amerika Syarikat ketika itu, Franklin Roosevelt. Lyudmila diberikan peluang berucap menceritakan pengalamannya berdepan tentera Jerman bagi menguatkan lagi sokongan masyarakat dunia supaya bangun menentang tentera Jerman ketika itu.

Ketika ditanya apa perasaannya membunuh tentera Jerman semasa perang, Lyudmila menjawab dengan jujur membunuh tentera Jerman samalah seperti perasaan seorang pemburu berjaya menembak mati buruannya dan tentera Jerman yang tidak bernyawa, tidak akan mengganggu orang lain.

Lyudmila terus menjelajah Amerika Syarikat sebelum diterbangkan ke Great Britain bagi menyambung kempen propaganda anti Jerman, sebelum pulang ke Russia. Tiba di Russia, Lyudmila dianugerahkan pangkat 'Hero of the Soviet Union' atas jasanya kepada negara serta wajahnya dipaparkan dalam setem peringatan negaranya.

Kempennya di Amerika Syarikat dan Britain tidak membawa kepada perubahan segera. Lyudmila perlu menunggu lebih dua tahun sebelum negara-negara lain mula menyerang balas dalam melawan ancaman Jerman dengan operasi Normandy di Perancis menjadi titik permulaan kepada kekalahan tentera Jerman.

Lyudmila mengakhiri kariernya sebagai askar dan kembali menjalani kehidupan biasa. Dia memilih untuk menyambung pengajiannya yang tertangguh disebabkan perang lalu kembali menjadi pelajar di Universiti Kiev.

Berikutan minatnya terhadap bidang pendidikan serta pengalaman hidupnya sendiri, Lyudmila mula berkhidmat sebagai seorang pengkaji sejarah dan penyelidik di dalam tentera laut Russia, daripada tahun 1945 sehinggalah tahun 1953. Lyudmila akhirnya berjaya menikmati keamanan yang diperjuangkan dan meneruskan kehidupan seperti biasa.

Walaupun terkenal sebagai antara legenda tentera Soviet Union, nasibnya pada hujung usia agak terabai. Kegagalan kerajaan Soviet Union mewujudkan sistem penjagaan yang baik untuk veteran perang mereka membuatkan Lyudmila yang mempunyai masalah ketagihan alkohol hidup menderita.

Pada 10 Oktober 1974, ketika berusia 58 tahun, Lyudmila menghembuskan nafas terakhirnya ketika dipangku anak lelakinya, Rostislav Pavlichenko yang ketika itu berumur 26 tahun selepas terkena serangan angin ahmar. Menurut menantunya isteri kepada Rostislav bernama Lyubov Davydovna, sebelum meninggal dunia ibu mertuanya tidak henti-henti mengutuk nasib yang menimpa dirinya kerana dibiarkan susah tanpa bantuan oleh negara yang dipertahankannya.

Lyudmila dikebumikan di tanah perkuburan Novodevichy yang terletak di Moscow. Walaupun kehidupannya berakhir dengan diabaikan, nama Lydumila sehingga kini terus disebut sebagai contoh wanita yang mampu berdikari sendiri serta tidak terikut-ikut dengan tatacara adat masyarakat, yang selalu meletakkan wanita sebagai insan yang lemah serta hanya mampu dilindungi.


Kisah Lelaki Buta Yang Berjaya Tawan Puncak Everest - Erik Weinhenmayer

"Saya takut saya tak dapat untuk mengambil bahagian dalam segala yang berlaku dalam hidup saya," kata Erik Weihenmayer ketika teringat ketika dia pertama kali menjadi buta. Namun, apa yang berlaku bukan seperti yang dijangkakannya.

Sejak Sir Edmund Hillary dan Tenzing Norgay melakukan dokumentari pertama di puncak Gunung Everest pada tahun 1953, para pendaki bersaing untuk melakukan perkara "pertama" yang lain di puncak gunung ini.

Dan pada tahun 2001, pendaki gunung dari Amerika Syarikat, Erik Weihenmayer telah mencatatkan satu rekod baru yang paling menakjubkan untuk rekod pertama berkaitan Gunung Everest apabila dia sampai ke puncak dalam keadaan buta.

Erik Weinhenmayer, dilahirkan di New Jersey pada tahun 1968 hanya berusia 4 tahun ketika dia didiagnos dengan retinoschisis, satu penyakit yang sangat jarang berlaku yang mengakibatkan kemerosotan penglihatan yang progresif.

Dan ketika dia berusia 14 tahun, seluruh penglihatannya hilang menyebabkan dia mengalami buta.

Berhadapan dengan situasi yang sangat rumit seperti ini di usia muda amat sukar untuk dibayangkan namun di atas desakan dan semangat ibu bapanya, Erik menjadi lebih aktif secara fizikal selepas menjadi buta.

"Sebaik sahaja saya menjadi buta, saya menerima satu surat dalam bentuk Braille mengenai satu kumpulan yang membawa remaja buta untuk mendaki gunung. Saya berkata kepada diri sendiri, tidakkah ia sesuatu yang gila untuk menyuruh remaja buta melakukan perkara ini? Jadi, saya pun sertainya," jelas Erik.

Selepat menamatkan pelajaran di peringkat kolej, Erik menjadi seorang guru dan juga menyertai Kelab Mendaki Arizona, menghabiskan masa lapangnya dengan mendaki gunung.

Kemudian, ia menjadi lebih daripada hobi dan pada tahun 1995 Erik tiba di puncak Gunung Denali, puncak tertinggi di Amerika Utara.

Gunung Everest telah lama menjadi tarikan bagi mereka yang gemarkan cabaran, walaupun ia juga menjadi kubur bagi kebanyakan mereka.

Selain itu, tahap oksigen dan suhu yang tersangat dingin bermakna kebanyakan pendaki yang mati kekali sebagai mayat yang terawat di lereng-lereng, yang berfungsi sebagai peringatan mengerikan terhadap betapa bahayanya gunung ini.

Dan pada tahun 2001, Erik Weihenmayer telah bersiap sedia untuk mencuba pendakian berbahaya ini, walaupun mempunyai kecacatan yang mana tidak ada pada pendaki-pendaki yang lain.

Bukan halangan fizikal sahaja Erik dan pasukannya terpaksa hadapi untuk menawan puncak Everest, malah mereka mengalami kesukaran merekrut pemandu Sherpa yang bertanggungjawab membawa mereka ke atas, kerana risiko yang dirasakan bekerjasama dengan pendaki buta.

Namun sebaik sahaja Erik tiba di Kathmandu, Nepal, orang tempatan sangat terkejut dengan kemahiran dia bergerak ke sana sini, yang mana mereka beranggapan bahawa dia berbohong mengenai kecacatannya.

Selepas meyakinkan mereka bahawa dia sebenarnya buta dan mampu dari segi fizikal, pemandu Sherpa bersetuju untuk membawa mereka dalam ekspedisi itu.

Namun, bukan sahaja dia diragui oleh pemandu Sherpa, Erik juga mengalami perkara yang sama daripada pendaki-pendaki yang lain, yang meragui keupayaannya dan menyatakan kebimbangan yang serius terhadap percubannya itu.

Dalam satu temuramah, pendaki Amerika dan veteran Gunung Everest, Ed Viesturs berkata: "Saya menyokong (Erik Weihenmayer) untuk pergi. Tapi saya sendiri tak akan bawanya ke atas (Everest),".

Ed Viesturs juga berkata bahawa Erik tidak boleh melihat cuaca, atau runtuhan ais, atau tangga yang harus diseberangi, dan satu langkah tersilap boleh membunuhnya.

Walaubagaimanapun, Erik bukanlah "budak baru" dalam aktiviti ini, dia sudah mempunyai pengalaman mendaki gunung selama 16 tahun ketika itu dan tidak sama sekali akan menjadi penghalang kepada kumpulan pendakinya.

Malah, Erik sering menjadi orang yang menawarkan bantuan kepada mereka. Menjawab komen Ed Viesturs, Erik hanya berkata, "Dia tidak melihat mana-mana bahagian dalam hidup saya, kecuali hakikat bahawa saya seorang yang buta,".

Pendakian ke puncah sudah tentulah sangat menyeramkan. Ahli kumpulan bergilir-gilir membimbing Erik melalui jurang dan celah-celah, dengan berteriak, "Slot setereusnya, dua langkah!" atau "Perjalanan yang tak ada halangan untuk 10 langkah seterusnya,".

Ketahanan dan kemahiran mendaki gunung Erik memastikannya untuk sampai ke puncak, yang berlaku pada 25 Mei 2001.

Dan ketika itu, Erik Weinhenmayer menjadi orang buta pertama dalam sejarah yang pernah menjejakkan kaki di puncak gunung tertinggi di dunia, berketinggian 8,848 meter.

Menjelang tahun 2008, Erik Weihenmayer telah berjaya mendaki Seven Summits, kesemua gunung yang tertinggi di ketujuh-tujuh benua iaitu:

Dengan ini, Erik Weihenmayer mencatatkan namanya dalam senarai 150 orang sahaja yang pernah mencapai tahap ini, membuatkannya lebih menakjubkan dengan hakikat bahawa dia seorang yang buta.


Kisah Lelaki Dipotong Kaki Dan Tangan Kerana Penyakit Bawaan Anjing

"Buat apa sahaja yang perlu untuk selamatkan nyawa saya" kata Greg Manteufel

Satu jilatan yang dilihatkan sebagai sesuatu yang langsung tidak berbahaya daripada seekor anjng bertukar menjadi mimpin ngeri bagi seorang lelaki dari Wisconsin, Amerika Syarikat.

Ketika dia jatuh sakit pada akhir bulan Jun, Greg Menteufel pada mulanya beranggapan bahawa demam dan muntah yang dialaminya hanyalah disebabkan selesema.

Walaubagaimanapun, gejala-gejalanya tidak lama kemudian menjadi semakin buruk secara drastik sehinggakan demamnya menjadi tersangat panas dan Greg menjadi sangat takut. Ketika itulah isterinya membawa Greg ke hospital untuk membuat pemeriksaan.

Mereka kemudiannya mendapati punca kepada penyakit yang dialami Greg, iaitu jangkitan yang disebabkan oleh bakteria dikenali sebagai Capnocytophaga canimorsus, yang boleh dijangkiti melalui jilatan seekor anjing.

Menurut Pusat Kawalan Penyakit, Capnocythphaga adalah bakteria yang terdapat di mulut manusia, anjing dan kucing. Sehingga 74% anjing dan 57% kucing mempunyai bakteria ini dalam mulut.

Dan jika bakteria ini menjangkiti manusia, terutama sekali mereka yang mempunyai sistem ketahanan badan yang lemah, ia boleh memudaratkan individu tersebut.

Penyakit itu membuatkan tubuh badan Greg lebam-lebam dan kelihatan seperti dipukul menggunakan kayu besbol.

Setelah dirawat, Greg terselamat daripada jangkitan tersebut, tetapi terpaksa berhadapan dengan sesuatu yang amat perit. Dalam masa seminggu di hospital, kedua-dua kakinya telah dipotong, diikuti dengan kedua-dua tangannya.

Dipercayai bahawa Greg dijangkiti dengan bakteria ini daripada air liur seekor anjing, kemungkinan daripada jilatan anjing peliharannya sendiri.

Bakteria Capnocytophaga canimorsus kemudiannya menyebabkan jangkitan darah yang jarang berlaku dan teruk dalam badan Greg sebaik sahaja memasuki saluran darahnya lalu mengakibatkan berlakunya sepsis atau keracunan darah.

Walaupun jarang berlaku, terdapat satu lagi kes yang dilaporkan pada tahun 2016 di mana seorang wanita berusia 70 tahun dijangkiti dengan jangkitan yang sama selepas dijilat oleh anjing peliharaannya.

Menurut Pusat Kawalan Penyakit, individu yang mempunyai masalah kesihatan tertentu berhadapan dengan risiko yang lebih tinggi.

Ia termasuklah mereka yang meminum alkohol berlebihan, mempunyai penyakit seperti kanser, diabetes atau HIV, mengambil ubatan yang toksik kepada sel badan seperti kemoterapi atau pernah menjalani pembedahan membuang limpa.

Pusat Kawalan Penyakit mengesyorkan mereka yang mempunyai masalah kesihatan ini agar lebih berhati-hati dengan anjing dan kucing.

"Kami tak dapat menghadam semua ini dengan serta-merta. Dia berusia 48 tahun dan dikelilingi anjing sepanjang hidupnya. Dan kini, ini berlaku," kata isteri Greg.


Kenali Superhero Komik Pertama Dunia - Mandrake The Magician

Lama sebelum Batman muncul bagi melindungi bandar Gotham dan Clark Kent melindungi Metropolis daripada serangan penjahat sebagai Superman, seorang ahli silap mata telah pun muncul dengan nama Mandrake The Magician.

Mandrake adalah watak adiwira pertama di dunia yang membuat kemunculan dalam komik sejak 11 Jun 1934 melalui penerbitan di dalam surat khabar. Wataknya dicipta oleh Lee Falk dengan Phil Davis berkhidmat sebagai pelukis siri komik tersebut. Davis bertugas sebagai pelukis komik Mandrake sepanjang hayatnya, sehinggalah beliau meninggal dunia pada tahun 1964.

Kisah 'Mandrake The Magician' diteruskan oleh pelukis-pelukis lain, dengan seorang pelukis Fred Fredericks mengambil alih tugas Davis dan Falk terus menjadi penulisnya. Kerjasama mereka berdua berakhir selepas Lee Falk meninggal dunia pada tahun 1999 dan Fredericks mengambil alih tugas Falk, sebagai penulis dan juga pelukis.

Komik harian itu ditamatkan tanpa berjaya disudahkan jalan ceritanya pada 6 Julai 2013, selepas Fred Fredericks mengumumkan persaraannya.

Mandrake adalah seorang ahli silap mata yang mempunyai kebolehan melakukan hipnosis dengan pantas. Dengan memakai topi ahli silap mata, jubah berwarna merah serta wajah yang tampan, Mandrake digambarkan sebagai seorang yang mempunyai ketajaman fikiran serta pandai berkata-kata.

Mandrake setiap kali dibantu isterinya, Puteri Narda, seorang puteri yang berasal daripada sebuah negara bernama Cockgaine yang handal dalam seni mempertahankan diri dan juga Lothar, rakan karibnya yang berasal dari Afrika.

Lothar adalah seorang bangsawan yang sepatutnya naik menjadi raja kepada gabungan tujuh negara di Afrika, tetapi memilih untuk menyertai Mandrake menjelajah dunia. Dalam kisahnya, Lothar bergelar antara lelaki terkuat di dunia serta mempunyai kekebalan daripada serangan magik yang dilakukan penjahat. 'Mandrake the Magician' menjadi perintis kepada pengenalan watak berkulit hitam sebagai satu watak penting dalam sejarah komik dunia.

Dalam merangka watak Mandrake, pada mulanya watak itu digambarkan hanya mempunyai kebolehan untuk melakukan hipnosis tetapi lama kelamaan kebolehannya semakin berkembang seperti menjadi halimunan, berubah tubuh, boleh terapung dan juga mampu melakukan teleportasi.

Kisah komiknya memaparkan perjalanan Mandrake cuba menghalang musuh utamanya, seorang watak bernama The Cobra yang ingin merampas kiub kristal yang dikatakan mampu menambah keupayaan minda penggunaanya. Selain itu, banyak lagi watak jahat diperkenalkan dengan majoriti watak direka berkisarkan kepada penggunaan kuasa magis dan menggunakan tipu helah dalam merangka strategi jahat mereka.

Menjadi salah satu siri penerbitan paling popular ketika zamannya, 'Mandrake The Magician' menginspirasikan banyak lagi penerbitan dalam bentuk lain memaparkan wataknya.

Wataknya sangat popular di kalangan kanak-kanak dalam bentuk permainan selain kisahnya dalam bentuk cerpen atau novel turut sama diterbitkan. Siri drama radio 'Mandrake The Magiciain' diterbitkan pada tahun 1940 sehingga tahun 1942.

Columbia Pictures, salah sebuah studio penerbitan terkenal di dunia bersetuju untuk menerbitkan siri drama 12 babak 'Mandrake The Magician' pada tahun 1939 yang mengambil salah satu jalan cerita di mana Mandrake dan Lothar perlu mengejar seorang penjenayah handal yang bergelar The Wasp.

Watak Mandrake kembali bernafas semula selepas hakcipta kepada penerbitan wataknya bertukar tangan. Sebuah siri komik empat isu 'Mandrake' diterbitkan pada tahun 2015 sebagai permulaan kepada pengenalan semula watak klasik ini untuk generasi baru. Siri komiknya yang ditelah diterbitikan turut sama diberi nafas baru dalam koleksi pertamanya yang memaparkan kembali jalan cerita ciptaan Lee Falk dan lukisan Fred Fredericks.

Pada Jun 2016, Sacha Baron Cohen, bintang komedi kepada filem Borat, Bruno dan Talladega Nights dilaporkan akan membintangi filem 'Mandrake The Magician' yang dijangka akan ditayangkan pada tahun 2019.

Begitulah serba sedikit kisah berkenaan watak Mandrake The Magician, watak adiwira komik pertama di dunia.


9 Etika Makan Di Seluruh Dunia Yang Pelik Bagi Kita

Sebagai manusia kita perlulah mempunyai etika dan adab dalam kehidupan bagi menggambarkan kita hidup di zaman yang bertamadun.

Ia termasuklah adab dan etika ketika makan. Jika di Malaysia pun kita mempunyai adab tersendiri seperti membaca doa, makan tangan kanan, duduk bersila dan bersimpuh jika makan di atas lantai dan banyak lagi.

Namun, terdapat etika-etika ketika makan yang sangat pelik di seluruh dunia membuatkan anda mengerutkan dahi. iluminasi.com kongsikan 9 etika dan cara makan yang paling anda tak tahu.

Secara logiknya anda akan mengalihkan ikan ke bahagian satu lagi selepas selesai memakan satu bahagian.

Namun di China, terutamanya di bahagian selatan dan Hong Kong, anda tidak boleh melakukan sedemikian. Menterbalikkan ikan di China adalah "dao yue" atau nasib buruk.

Apabila anda mengalihkan ikan anda seolah-olah mengatakan bahawa biarkan bot nelayan terbalik.

Mereka yang tersangat mempercayai tahyul tidak akan memakan bahagian ikan yang satu lagi, manakala yang lain mengeluarkan tulang di bahagian tengah badan ikan untuk memakan isi di bahagian sebelah.

Jika anda malas, anda boleh hanya melihat sahaja sebelah ikan tidak dimakan.

Biasanya garfu digunakan di kebanyakan negara di dunia untuk memudahkan kita makan kebanyakan jenis makanan.

Sebagai contoh, selepas memotong daging, garfu digunakan untuk mencucuk daging tersebut lalu dimasukkan ke dalam mulut.

Namun, ini sangat berbeza di Thailand. Anda akan dianggap berkelas rendah dan biadab jika melakukannya.

Garfu digunakan hanya untuk membantu anda meletakkan makanan di atas sudu sebelum dimakan ataupun membantu ketika memotong makanan menjadi kecil. Ia tidak boleh dimasukkan ke dalam mulut.

Umum tahu Korea Selatan adalah antara salah satu negara yang mengamalkan sikap kesopanan yang tersangat tinggi dan menghormati orang yang lebih tua, termasuklah ketika makan.

Di Korea Selatan, mereka mempunyai tabiat untuk menunggu orang yang lebih tua dalam sesuatu keluarga atau kumpulan untuk mula makan dahulu, ini tidak pelik tetapi adalah satu perbuatan yang bagus.

Namun, anda perlu mengikut tahap kelajuan orang yang lebih tua. Jika dia tidak menyentuh sesuatu lauk itu, maka anda juga tidak boleh mengambilnya.

Jika orang lebih tua itu terlalu perlahan, maka anda juga terpaksa mengikut rentaknya.

Meninggalkan penyepit (chopstick) secara menegak di dalam mangkuk nasik dipandang sebagai sesuatu yang pelik di China kerana ia adalah cara bagaimana nasi ditinggalkan sebagai ketika upacara pengebumian.

Malah, jika anda meletakkan penyepit di atas meja dengan cara menghala kepada seseorang juga dianggap sangat biadab.

Di Itali, jangan pesan minuman bersusu selepas hidangan makanan kerana susu menghalang proses penghadaman. Sebaliknya, mereka akan memberi pilihan untuk memesan espresso atau kopi.

Tak ada siapa yang akan marah jika anda memesan cappuccino, namun anda akan dikelaskan sebagai pelancong yang tidak tahu tentang perkara ini.

Agak menjadi kebiasaan jika sudu berlaga dengan bahagian dalam cawan ketika mengacau minuman panas. Malah akan kerap kali kedengaran bunyi ini di gerai-gerai minuman kecil.

Namun, ia adalah sesuatu yang tidak dihargai dan dianggap sebagai biadab. di Amerika Syarikat dan United Kingdom.

Selain itu, anda tidak dibenarkan meninggalkan sudu di dalam cawan selepas mengacau minuman sebaliknya diletakkan di atas piring dan perlu ia perlu menghadapi arah yang sama seperti pemegang cawan anda.

Ramai orang Malaysia yang sangat menggemari sushi, namun tak ramai yang benar-benar tahu etika yang betul ketika makan hidangan ini.

Di Malaysia, kita diajar untuk menghabiskan makanan yang berada di dalam pinggan agar tidak membazir, bak kata iklan "sebutir nasi ibarat setitik peluh petani".

Ia juga menunjukkan betapa anda menikmati makanan yang dihidangkan membuatkan tuan rumah atau peniaga berasa senang hati.

Namun, ia tidak sebegitu di semua tempat. Sebagai contoh, di China, ia dilihatkan sebagai mesej penghinaan terhadap tuan rumah seolah-olah mereka tidak menghidangkan makanan yang cukup untuk anda.

Anda akan dianggap biadab jika tidak meninggalkan saki baki makanan yang tidak dimakan di dalam pinggan.

Di Korea Selatan, rakyatnya sering bertemu selepas waktu kerja untuk minum dan beramah mesra. Dan jika anda ditawarkan minuman oleh orang yang lebih tuan, anda perlu menerimanya dengan kedua-dua belah tangan.

Juga, adalah dianggap sebagai biadab jika anda menuangkan minuman untuk diri sendiri.

Sebaliknya apa yang perlu dilakukan adalah menunggu orang menuangkan untuk anda dan jika anda menunggu terlalu lama, suruh orang lain untuk tuangkan untuk anda.


5 Hadiah Loteri Paling Tinggi Pernah Dimenangi Dalam Sejarah

Jika anda bermain Blackjack, anda mungkin boleh menggunakan helah untuk memenangi satu-satu perlawanan. Namun, jika anda bermain loteri atau nombor ekor, ia semata-mata bergantung kepada nasib.

Di Malaysia, hadiah yang paling tinggi dimenangi adalah pada tahun 2017 di mana seorang wanita berusia 40 tahun telah memenangi wang tunai bernilai RM69.6 juta melalui Grand Toto 6/63.

Namun, nilai ini tidak terbanding dengan hadiah yang dimenangi dalam senarai ini. iluminasi.com kongsikan 5 hadiah loteri paling tinggi pernah dimenangi di dunia.

Nota: Artikel ini bukan untuk menggalakkan anda berjudi yang ternyata merugikan, hanya sekadar perkongsian.

Pada Julai 2016, tiket yang dibeli oleh seorang pemenang telah ditabalkan sebagai memenangi jackpot Mega Millions bernilai RM2.18 bilion.

Namun, beberapa minggu kemudian, pemenang ini masih tidak muncul untuk menuntut hadiahnya. Sehinggalah hampir sebulan, satu pasangan suami isteri dari Indiana telah munculkan diri dan mengesahkan bahawa mereka adalah pemenang tersebut.

Ketika memenangi jackpot ini, ia merupakan kemenangan terbesar dalam sejarah Mega Millions dengan satu tiket. Pasangan tersebut yang mahu kekali tidak dikenali memberitahu bahawa mereka terlupa bahawa mereka telah membeli tiket.

Mereka yang kemudiannya terjumpa tiket tersebut memeriksa nombor tersebut dan menyedari bahawa mereka adalah pemenangnya.

Tak percaya dengan apa yang berlaku, mereka mematikan dan menghidupkan semula komputer mereka bagi memastikan ia benar-benar berlaku.

Pasangan ini memutuskan untuk menerima bayaran lump sump bernilai RM1.54 bilion sebelum cukai, atau RM1.10 bilion selepas cukai.

Kebarangkalian untuk memenangi jackpot Mega Millions adalah 1 dalam 258,890,850.

Pada Julai 2018, pihak California Lottery telah menyerahkan cek simbolik bernilai RM4 juta kepada pemilik kedai minuman keras yang menjual tiket loteri Mega Millions yang bernilai RM2.21 bilion.

Namun, pemenang loteri ini masih belum muncul untuk menuntut hadiahnya dan tempoh 1 tahun diberikan kepadanya.

Pemenang boleh memilih pilihan wang tunai lump sump sebanyak RM1.3 bilion, atau hadiah penuh RM2.21 bilion yang dibayar dalam tempoh 29 tahun.

Pemilik kedai tersebut, Kewal Sachdev, 65, sedang tidur ketika pekerja loteri menelefonnya dan memberitahu kedainya menjual tiket yang memenangi Mega Millions.

"Saya masih cuba untuk menghadam apa yang berlaku. Ketika ini saya tidak tahu bagaimana untuk memberikan reaksi," kata Kewal.

Pada 6 Januari 2018, seorang wanita yang tidak diketahui identitinya telah memenangi jackpot Powerball bernilai RM2.28 bilion.

Namun wanita tersebut tidak mahu identitinya didedahkan kerana tidak mahu menerima nasib yang sama seperti pemenang jackpot yang lain di mana menjadi mangsa pihak tidak bertanggungjawab.

Walaubagaimanapun, undang-undang negeri memerlukan nama dan alamat pemenang untuk memastikan dia tidak mempunyai kaitan dengan loteri tersebut.

Hadiah yang dimenanginya dituntut oleh peguamnya ketika kes mahkamah untuk menyembunyikan identitinya masih berlangsung.

Hadiah dituntut dengan pilihan wang tunai sekaligus bernilai RM1.43 bilion. Wang tersebut serta-merta digunakan sebanyak RM1 juta diberikan kepada 2 badan kebajikan.

Berusia 84 tahun, seorang warga emas dari Florida, AS telah memenangi jackpot Powerball paling tinggi dalam sejarah. Gloria Mackenzie memenangi wang bernilai RM2.4 bilion pada tahun 2013.

Ketika ditemui di ibu pejabat loteri, Gloria memberitahu bahawa kemenangannya itu hanyalah disebabkan nasibnya yang baik.

"Ketika sedang beratur, seorang pemain loteri yang baik hati telah membenarkan saya memotong barisannya untuk membeli tiket Quick Pick,".

Gloria kemudiannya membeli 5 tiket dengan harga berjumlah RM40. Oleh kerana usianya yang sudah lanjut, Gloria memilih untuk mendapatkan bayaran sekaligus, bernilai RM1.5 bilion sebelum cukai.

Seorang pekerja hospital dari Masschusetts, Mavis Wanczyk telah memenangi hadiah loteri paling tinggi di dunia, iaitu RM3.09 bilion jackpot Powerball pada Ogos 2017.

Wanita ini serta-merta memberitahu majikannya bahawa dia ingin berhenti kerja disebabkan kemenangan itu. Menurut Mavis, dia menggunakan gabungan angka tarikh lahir untuk membeli tiket loteri.

Mavis memilih pilihan bayaran wang tunai sekaligus bernilai RM1.95 bilion, atau RM1.37 bilion. Pemenang yang ingin menerima wang tunai penuh perlu memilih pilihan pembayaran yang mengambil masa beberapa dekad, yang dibayar setiap tahun.


5 Sebab Kenapa Orang Nordik Sangat Gembira Dan Bahagia

Setiap tahun, negara-negara Nordik iaitu Denmark, Finland, Iceland, Norway dan Sweden mengungguli senarai teratas sebagai negara yang mempunyai rakyat paling gembira dan bahagia di dunia.

Walaupun negara-negara ini mempunyai keadaan iklim yang ekstrem dan kekurangan cahaya matahari, namun ia tidak membuatkan mereka sedih dan tertekan.

Terdapat trend dunia baru-baru ini berkenaan dengan konsep Norway iaitu hygge, yang bermaksud menjalani kehidupan mudah dan selesa dengan dikelilingi orang yang anda sayangi.

Bukan Norway sahaja, malah negara-negara Nordik lain juga mempunyai resepi tersendiri untuk mendapatkan kehidupan yang bahagian, dan ia sangat berbaloi untuk dipraktikkan dalam hidup kita.

Pada tahun 2017, The Times meletakkan konsep orang Finland iaitu Sisu, dalam senarai trend utama yang berasal dari negara Scandinavia.

Perkataan ini tidak dapat diterjemahkan secara tepat ke dalam Bahasa Melayu, namun secara kasarnya ia bermakna: "Jika sesuatu perkara ini perlu dilakukan, ia akan dilakukan", dalam keadaan apa sekalipun.

Ia mengajar anda bagaimana untuk menghapuskan perkataan yang tak perlu diucapkan dan emosi yang berlebihan.

Untuk merasai semangat Sisu, The Times mencadangkan anda untuk mengatakan kata-kata tertentu tanpa membuat ekspresi muka.

Namun, hal ini bukanlah cara bagaimana untuk bercakap tetapi bercakap mengenai perkara tersebut sahaja. Sisu bermakna tiada lagi perbualan tak bermanfaat, aduan, dan menunjuk-nunjuk.

Falsafah Sisu membuatkan orang Finland menghargai kesaksamaan sosial dan itulah sebabnya mereka sangat tenang, gigih dan berdikari.

Lagom adalah kemahiran khusus yang diperlukan dalam menjalani kehidupan yang seimbang. Konsep ini diterjemahkan sebagai "sekadar cukup, tidak terlalu banyak atau terlalu sedikit".

Lagom dipraktikkan di mana-mana sahaja dalam masyarakat Sweden, termasuklah dari segi ekonomi dan pengurusan perniagaan.

Konsep lagom yang sebenar bermula apabila seseorang itu meletakkan segala perkara dalam hidupnya dengan tersusun, melakukan secara terkawal dan dikelilingi oleh golongan yang mempratikkan prinsip yang sama.

Tidak dinafikan, ia merupakan sesuatu yang sangat sukar untuk dicapai.

Namun jika anda menyukai konsep lagom, cara terbaik untuk memulakannya adalah dengan diri sendiri kerana rasional pratikal tidak akan menyakiti sesiapa pun.

Untuk menjadi gembira berdasarkan prinsip lagom, adalah disyorkan untuk mengimbangi pendapatan dan perbelanjaan anda, mengurangkan penggunaan tenaga dan air, mengurangkan jumlah sampah dan menggunakan semula barangan lama daripada membeli yang baru.

Keupayaan untuk menikmati apa yang anda lakukan dalam hidup anda iaitu pekerjaan anda, Arbejdsglæde, adalah satu lagi konsep kebahagian bagi orang Denmark.

Setiap tahun, perisikan pasaran dan majikan penjenamaan syarikat Universum Global menerbitkan hasil kajian untuk mengukur kepuasan pekerja dengan kerja mereka di pelbagai negara di seluruh dunia.

Seperti yang dijangkakan, negara-negara Nordik sentiasa mendahului senarai ini. Untuk mendalami konsep ini, anda harus memberikan jawapan yang jujur kepada soalan ini: "Mengapa anda bekerja di mana anda bekerja sekarang?"

Cari manfaat dan faedah dalam pekerjaan anda, cuba untuk bergaul dengan rakan sekerja dan majikan, laksanakan tugas seperti yang diharapkan dan berusaha meningkatkan kemahiran anda.

Jika semua ini dilihatkan mustahil bagi anda, maka sudah tiba masanya anda untuk memikirkan tentang menukar profesion anda.

Lagipun, menurut orang Denmark, seseorang itu benar-benar gembira apabila mereka gembira untuk pergi kerja dan mempunyai perasaan yang sama tentang pulang ke rumah pada waktu petang.

Falsafah "friluftsliv" adalah berkenaan menghabiskan masa bersendirian dengan alam semulajadi untuk kembali kepada diri sendiri yang sebenar.

Ia bukan hanya tentang mendaki bukit, tetapi idea utama adalah untuk membebaskan diri daripada tergesa-gesa dalam hal-hal am dan perkara rutin.

Kerja yang melibatkan aktiviti fizikal di kawasan terbuka juga sesuai dengan konsep friluftsliv, sebagai contoh, memotong kayu.

Lars Mitting, pengarang bukut Norwegian Wood: Chopping, Stacking and Drying Wood the Scandinavian Way menganggap memotong kayu sebagai satu amalam rohani.

Beberapa nasihat diberikan oleh orang Norway, termasuklah jangan bawa kamera dan jangan muatnaik gambar yang anda ambil ke Facebook.

Sebaliknya daki bukit atau berjalan-jalan, dan alami untuk diri sendiri.

Kalsarikännit adalah cara orang Finland menghabiskan masa di rumah bersendirian dengan pakaian yang anda gemari sambil menikmati minuman.

Kalsarit adalah sejenis seluar dalam dan Kännit bermaksud mabuk, namun ia tidak semestinya anda menikmati alkohol, sebaliknya berasa tenang serta gembira dengan minuman yang anda minum.

Jadi, jika anda ingin menyelami konsep Kalsarikänni, apabila anda diajak ke acara yang anda tak ingin hadir, beritahu rakan anda bahawa anda ingin menghabiskan masa bersendirian di rumah dengan melalukan hal sendiri.

Orang Finland bukanlah satu-satunya yang mempunyai konsep ini, tetapi juga orang Belanda, iaitu Niksen. Niksen adalah keupayaan untuk berheat dan melakukan apa-apa tanya berasa bersalah mengenainya.

Niksen boleh menjadi penyelamat kepada ramai bagi orang yang bergelut dengan pelbagai tugas di tempat kerja dan mengalami tekanan yang tidak dapat dielakkan.


10 Produk Gagal Yang Dikeluarkan Oleh Jenama Terkemuka

Proses memperkenalkan produk baharu ke dalam pasaran bukanlah satu tugas yang mudah, walaupun syarikat tersebut mempunyai reputasi yang besar.

Kadang-kala pengguna tidak bersedia dengan produk yang diperkenalkan dan pengguna gagal menggunakannya.

Dan jika ini berlaku, tak kiralah berapa banyak pun peruntukan yang digunakan untuk memasarkan produk ini, ia pastu tidak dapat menarik pembeli.

iluminasi.com kongsikan 10 produk yang mengalami kegagalan teruk walaupun dikeluarkan oleh syarikat terkemuka.

Pada tahun 1982, Colgate telah mendapat satu idea yang paling pelik untuk mengembangkan kepelbagaian produk mereka. Mereka memutuskan untuk menjual makanan sejuk beku yang diberi nama Kitchen Entrees.

Namun produk ini mengalami kegagalan yang paling dahsyat kemungkinan disebabkan oleh pengguna terbayangkan rasa makanan ini terasa seperti ubat gigi.

Tiada syarikat yang melancarkan sesuatu produk dengan tanggapan bahawa ia akan mengurangkan penjualan produk yang lain, namun Colgate sepatutnya lebih arif mengenai perkara ini.

Clippy digambarkan oleh sesetengah pengguna sebagai paparan antara muka yang paling terus sekali pernah dihasilkan.

Clippy direkabentuk untuk "memunculkan diri" bila-bila masa sahaja jika perisian ini berasa bahawa perngguna memerlukan bantuan, dan ini membuatkan ramai orang berasa meluat.

Selepas Microsoft menyedari tentang perkara ini, mereka memutuskan untuk tidak lagi meneruskan Clippy.

Pada tahun 1992, Pepsi telah memperkenalkan produk baru yang diberi nama "Crystal Pepsi". Namun, pembaharuan ini tidak memberikan impak kepada pengguna malah gagal setahun kemudian.

David Novak, individu yang bertanggungjawab memperkenalkan konsep ini mengakui kegagalannya dan berkata bahawa adalah sesuatu yang lebih baik jika dia dapat memastikan kesedapan produk ini.

Dilancarkan pada tahun 2009, TwitterPeek merupakan peranti mudah alih pertama dan terakhir yang dihasilkan untuk mengaskes Twitter sahaja.

Produk ini dihasilkan untuk melakukan satu perkara sahaja, iaitu menghantar dan menerima "tweet", tetapi gagal untuk melaksanakan fungsi mudah ini.

Peranti ini hanya memaparkan 20 perkataan daripada tweet, dan menjengkelkan penggunanya. Maka, adalah tidak mengejutkan produk ini tidak mendapat sambutan langsung, lebih-lebih lagi dengan penghasilan telefon pintar.

Pada tahun 1994, satu produk air botol yang dihasilkan untuk kucing dan anjing dilancarkan. Minuman ini berkarbonat, diperkaya dengan vitamin dan berperisa.

Produk ini menemui kegagalan selepas pengguna menyedari bahawa mereka tidak perlu memberikan minuman berkarbonat.

Pada tahun 1985, Coca-Cola Co. memutuskan untuk merumuskan semula minuman Coke. Syarikat ini melaburkan RM16 juta dalam melakukan ujian rasa di seluruh Amerika Syarikat.

Dan walaupun ujian rasa New Coke membuahkan hasil yang meyakinkan, namun selepas ia dilancarkan, reaksi orang ramai tersangatlah negatif.

Dalam masa 3 bulan sahaja selepas New Coke dilancarkan, syarikat ini melancarkan semula formula asalnya dan menjenamakan semula sebagai Coca-Cola Classic.

Google Glass yang dilancarkan pada tahun 2013 merupakan satu percubaan baik dalam menghasilkan kacamata pintar. Peranti ini dijual dengan harga RM6,000 dan gagal untuk melaksanakan fungsi yang dirancangkan.

Kacamata berteknologi tinggi ini juga dilaporkan menimbulkan kebimbangan keselamatan dan privasi yang sangat serius.

Dilancarkan pada tahun 2007, minuman tenaga ini diharamkan daripada penjualan di Amerika Syarikat disebabkan oleh namanya yang agak keterlaluan. Pentadbiran Makanan dan Ubat-Ubatan (FDA) memutuskan bahawa Cocaine secara haram memasarkan minuman ini sebagai alternatif kepada dadah jalanan dan juga makanan tambahan.

Namun, minuman ini masih dijual di Eropah menggunakan nama asalnya.

Amazon, syarikat perniagaan elektronik dan pengkomputeran awan (cloud computing), memutuskan untuk memasuki pasaran telefon pintar pada tahun 2014 dengan produk mereka, Fire Phone.

Walaubagaimanapun, ia mengalami kegagalan teruk dan dihentikan setahun kemudian. CEO syarikat ini ketika itu, Tom Szkutak mengatakan bahawa strategi harga yang dibuat merupakan bertanggungjawab kepada kegagalan produk ini.

Sistem operasi Windows Vista yang dilancarkan pada tahun 2007, menjadi salah satu produk Microsoft yang mengalami kegagalan teruk selain Clippy.

Ia disebabkan oleh isu-isu berkaitan dengan ciri keselamatan yang baru, prestasi, sokongan pemanduan dan pengaktifan produk.

Ia gagal kerana isu-isu dengan ciri keselamatan, prestasi, sokongan pemandu dan pengaktifan produk baru.


6 Kesan Terhadap Negara Apabila Ganja Dihalalkan (legalize)

Sesetengah pihak melihat ganja atau marijuana sebagai dadah rekreasi yang membantu mereka menenangkan fikiran dan tidak membawa apa-apa kemudaratan.

Namun, ramai juga yang berpendapat ia merupakan laluan kepada mencuba dadah-dadah lain yang lebih berbahaya. Kedua-duanya sudah pasti benar, berdasarkan pengguna dan cara menggunakannya.

Pada tahun 2012, negeri Colorado dan Washington menjadi 2 negeri Amerika Syarikat yang pertama menghalalkan ganja untuk penggunaan rekreasi.

Para pengkiritik bimbang ia akan mempengaruhi kadar jenayah, kemalangan jalan raya dan remaja terlibat dengan dadah, dan mereka yang menyokong berharap ia dapat meningkatkan ekonomi serta penghapusan jenayah pengguna ganja.

Dalam tempoh 6 tahun ini, kajian, kaji selidik dan statistik diterbitkan untuk memberikan gambaran terhadap kesan menghalalkan ganja, dan iluminasi.con kongsikan 6 kesan sampingan menghalalkan penggunaan ganja.

Apabila ganja dihalalkan, ia sudah pasti akan menggantikan banyak pemandu mabuk dengan pemandu yang "high". Dan ini memberikan beberapa kesan sampingan yang menari.

Pertamanya, sudah pasti pengguna ganja semakin bertambah. Di Colorado, penggunaan ganja di kalangan orang dewasa meningkat sebanyak 29% sejak dihalalkan.

Namun ramai di antara mereka ini mengurangkan pengambilan alkohol sebelum memandu. Pemanduan secara mabuk di Washington menurun sebanyak 33% sejak tahun 2007.

Manakala pemanduan secara "high" meningkat kira-kira 50%, namun sukar untuk mengetahui punca sebenar kerana ganja kekal dalam darah selama beberapa minggu.

Menurut statistik, kemalangan jalan raya di kawasan yang menghalalkan ganja meningkat, tetapi kematian disebabkan kemalangan menurun.

Dan walaupun tiada siapa yang pasti dengan tepat bagaimana ia berlaku, namun orang ramai beranggapan bahawa mereka yang high disebabkan pengambilan ganja melanggar kereta lain dengan begitu perlahan, berbanding kemalangan pemandu mabuk yang biasanya membunuh.

Apabila ganja dihalalkan, pihak polis benar-benar dapat menumpukan kepada jenayah sebenar.

Dalam tahun pertama, tuduhan pemilikan ganja menurung dengan begitu mendadak iaitu sebanyak 98% di Washington, dan ini adalah sesuatu yang sangat mengejutkan.

Di antara tahun 2000 dan 2010 sebelum ganja dihalalkan, Washington membelanjakan RM800 juta melaksanakan undang-undang ke atas dadah ini. Ini bermakna menghalalkan penggunaan ganja menjimatkan hampir RM1 billion.

Dan ia telah menjadikan pihak polis menjadi lebih berhemat. Kedua-dua jabatan polis di Washington dan Colorado dilihatkan menyelesaikan kes-kes jenayah lain dengan lebih pantas sejak ganja dihalalkan.

Ia juga memberi faedah kepada rakyat di mana pemeriksaan kenderaan oleh pihak berkuasa tidak sekerap dahulu kerana mereka tidak boleh menggunakan alasan "anda berbau ganja" lagi.

Salah seorang anggota polis Washington memberitahu bahawa 90% kes tangkapan jenayah yang dibuatnya bermula daripada bau ganja.

Sebaik sahaja ganja dihalalkan, hospital menerima banyak kanak-kanak yang dimasukkan ke bilik kecemasan disebabkan oleh "kek ganja" atau "pot brownies", dan ini sangat berleluasa.

Dalam satu tahun sahaja, Colorado telah merawat 87 kanak-kanak di bawah usia 9 tahun kerana menghadam ganja, peningkatan sebanyak 450% sejak ia dihalalkan.

Kebanyakan kes ini berlaku kerana kanak-kanak menyelinap masuk ke dalam bilik ibu bapa dan memakan kek ini tanpa mengetahui apa kandungannya. Ia berkemungkinan penghalalan ganja membuatkan kes seperti ini semakin meningkat.

Namun ia lebih logik untuk memikirkan bahawa ia disebabkan oleh ibu bapa tidak bimbang untuk membawa anak-anak ke hospital akibat termakan kek ganja ini, kerana ia tidak lagi haram.

Sebelum dihalalkan, ibu bapa berhadapan dengan tuduhan membahayakan kanak-kanak serta ada yang meninggal dunia kerana anak-anak memakan biskut yang dibuat mengandungi ganja.

Adalah munasabah bahawa sebab utama kes kanak-kanak dimasukkan ke hospital kerana ibu bapa tidak lagi takut didakwa kerana memiliki ganja. Sebelum ini, mereka mengatasi masalah ini dengan hanya menunggu anak-anak menjadi sihat kembali dan berharap yang terbaik.

Apabila Colorado menghalalkan ganja, penduduk tempatan mula mengadu tentang jiran-jiran baru mereka. Rumah-rumah mereka, seperti mana diberitahu oleh seorang penduduk, "tiba-tiba menjadi syurga bagi penghisap ganja, menjadi bertambah bilangan gelandangan, peminta sedekah dan sejumlah besar penagih dadah".

Terdapat kontroversi sama ada ini adalah benar atau tidak. Snopes.com telah menulis ia adalah tidak benar dengan mengatakan bahawa populasi gelandangan di Colorado berkurang sehingga separuh antara 2012 dan 2013 apabila ganja dihalalkan.

Namun laporan ini dipertikai kerana Snopes.com terlepas pandang perkara utama. Pada tahun 2013, Colorado mengubah cara mereka mengira populasi gelandangan dan kerajaan negeri mengiktiraf sistem baru terhadap penurunan ketara dalam populasi gelandangan ini.

Apa yang sebenarnya berlaku adalah jumlah gelandangan meningkat di Colorado, Washington, Oregon, California dan Alaska, selepas ganja dihalalkan, bermakna penduduk tempatan memberitahu perkara yang benar.

Pengguna ganja memang berhijrah ke neger-negeri ini bagi membolehkan mereka menghisap ganja secara halal.

Jenayah di Washington adalah yang terendah dalam 40 tahun sementara Colorado melihat penurunan kadar jenayah sekitar 2.4% sejak ganja dihalalkan. Namun, ini tidak terbanding dengan negeri-negeri di selatan Amerika Syarikat.

Di negeri-negeri yang bersempadan dengan Mexico di mana perdangan ganja biasanya dikawal oleh kartel dadah, kadar jenayah telah merosot dengan begitu ketara setelah ia dihalalkan.

Di California, penghalalan ganja untuk kegunaan perubatan sahaja mengurangkan kadar jenayah kejam sebanyak 15%, pecah rumah sebanyak 19% dan kes bunuh sebanyak 10%.

Ia memberikan gambaran seolah-olah ganja tidak mengubah seseorang menjadi penjenayah. Ia sudah pasti membuatkan kartel-kartel dadah mengalami kerugian yang sangat besar dan mungkin membuatkan perniagaan mereka musnah.

Disebabkan ganja dihalalkan, sudah pasti penjualannya ada di merata-rata tempat termasuklah kedai-kedai runcit. Dan perkara ini akan menimbulkan masalah kepada golongan belia dan kanak-kanak.

Seperti rokok, penjualannya diharamkan kepada mereka yang berusia 18 tahun ke bawah, namun ia tidak menghalang kanak-kanak untuk mendapatkannya.

Kini pengambilan rokok boleh bermula seawal usia 8 tahun, dan ini sangat membimbangkan.

Penguatkuasaan undang-undang dilihatkan tidak akan dapat mengawal perkara ini dan penjual sudah tentu hanya lebih memberi perhatian kepada keuntungan berbanding masalah yang bakal timbul dalam kalangan remaja.

Tidak perlu berbincang mengenai ganja, pengambilan rokok di kalangan remaja bawah umur sudah cukup untuk merosakkan mereka dan mula terlibat dengan jenayah lain yang lebih dahsyat.

Mungkin ada pengguna ganja yang dewasa boleh mengawal pengambilan ganja, namun kanak-kanak yang masih kurang akal fikiran sudah pasti tidak.


Kenapa Kaabah Ditutup Dengan Kiswah Warna Hitam?

"Al-Bait Al-Ateeq", nama lain bagi Kaabah yang bermaksud "Rumah Kuno" dikunjungi oleh umat Islam dari seluruh dunia untuk menunaikan umrah dan haji setiap tahun.

Dan kerana Kaabah adalah struktur yang tersangat penting, maka tugas yang besar diberikan kepada tirai yang megah, digunakan untuk menutupi keseluruhan bangunan ini.

Tirai ini dikenali sebagai "Kiswah". Kiswah ini datang dari pelbagai tempat sejak Kaabah dibina.

Dan tidak mengira faktor sosial atau ekonomi yang mungkin memainkan peranan dalam hal ini, apa yang sangat konsisten adalah Kiswah dianggap sebagai satu simbol penghormatan dan ketuhanan terhadap "Bay't Al-Haram", satu lagi nama lain untuk Kaabah yang bermaksud "Rumah Suci".

Untuk asal usul tradisi Kiswah ini, sejarah menceritakan dua kisah. Yang pertama adalah Nabi Ismail atau salah seorang daripada nenek moyang Nabi Muhammad, Adnan, adalah orang pertama yang menutup Kaabah.

Tradisi menutup Kaabah ini adalah sangat kuno kerana Kaabah telah digunakan selama beratus-ratus tahun sebagai pusat keagamaan yang penting oleh lebih daripada satu agama polytheistik, yang mana kini semuanya telah hilang.

Pada mulanya kain penutup Kaabah ini dibawa dari merata tempat dalam semua jenis warna dan bahan.

Menutup Kaabah dianggap sebagai satu keistimewaan dan penghormatan oleh itu terdapat persaingan di antara keluarga-keluarga dan kumpulan penting untuk berbuat demikian.

Suku kaum daripada Teluk Arab serta bahagian-bahagian lain dari Timur Tengah bekerjasama untuk memastikan Kaabah sentiasa tertutup. Bahan yang berlainan daripada pelbagai bahagian dunia dibawa untuk tujuan ini.

Ketika zaman Rasulullah S.A.W, Kiswah diperbuat daripada kain dari Yaman dan ia ditukar atau diperbaharui dua kali setahun, iaitu sebelum bulan Ramadhan dan ketika menunaikan haji.

Kemudian di zaman pemerintahan Khalifah, penyediaan Kiswah secara rasmi menjadi sebahagian daripada kewajipan dan tanggungjawap kerajaan atau pemeringah.

Ketika itu, Mesir yang mana rakyatnya terkenal dengan tenunan mereka yang rumit dengan reka bentuk kompleks dalam pelbagai jenis bahan bertanggungjawab membekalkan Kiswah .

Pada masa itu, Mesir yang rakyatnya terkenal dengan tenunan mereka yang rumit dengan reka bentuk kompleks dalam pelbagai bahan dipertanggungjawabkan untuk membekalkan Kiswah.

Ketika zaman pemerintahan Empayar Uthmaniyyah, penjagaan yang baik dan teliti dibuat dalam memilih penyusun dan penenun terbaik di Tinees, sebuah bandar Mesir yang terkenal dengan kemudahan dan kehebatan dalam merekabentuk.

Pada ketika itu, Kiswah dihasilkan menggunakan kain sutera berwarna hitam di mana terdapat pelbagai reka bentuk dan tenunan yang kompleks. Sejak itu Kiswah kekal berwarna hitam sehinggalah ke hari ini.

Di awal tradisi ini, Kiswah tidak pernah dibuang daripada Kaabah sebaliknya Kiswah yang baru dipasangkan di atas Kiswah yang lama.

Pada tahun 160 Hijrah, Al-Mahdi Al-Abbasi memerintahkan supaya Kiswah dibataskan kepada satu lapisan sahaja kerana khuatir kain tersebut akan merosakkan Kaabah dari masa ke masa.

Sejak itu, Kiswahsentiasa dipasangkan selapis sahaja dan kain Kiswahterpajai diberikan sebagai hadiah yang dipotong dengan teliti kemudian dibingkaikan.

Ketika Raja Abdul Aziz memasuki Mekah pada tahun 1343 Hijrah, beliau menerima tanggungjawab sepenuhnya terhadap Kaabah termasuklah menyediakan Kiswah.

Kiswah yang asal mempunyai 3 bahagian utama iaitu Sitaar (tirai) bagi pintu Kaabah, tirai dalaman Kaabah dan "Hizam" (tali pinggang Kaabah).

Kesemuanya diperbuat di Kilang Kiswah Kaabah yang eksklusif dan khusus di mana tahap pengeluaran yang paling tepat dan mahir digunakan sama ada terhadap bahan di mana Kiswah dihasilkan atau sulaman yang digunakan di atasnya.

Sitaar yang bersaiz 6.5 meter tinggi dan 3.5 meter lebar diperbuat daripada kain sutera hitam dengan lapisan sutera hijau yang tebal.

Ayat-ayat dari Al-Quran ditulis di atasnya dan rekabentuk Islam jelas tersulam di atasnya serta semua diliputi dengan perak dan emas.

Tirai bahagian dalam Kaabah diperbuat melalui tenunan tangan, oleh itu ia memerlukan ketepatan dan kemahiran serta kesenian asli. Pembuatannya terdiri daripada beberapa fasa bermula dengan pencelupan sutera hijau.

Ayat-ayat dan rekabentuk dilukis dan dicetak pada sutera hijau untuk sulaman yang akan dilakukan.

Antara proses yang paling halus dan terpanjang adalah penyulaman, yang dijahit dengan warna putih di atas rekabentuk yang rumit dan ayat-ayat yang dicetak.

Sutera hijau kemudiannya dipasangkan di atas tembok dalaman Kaabah serta bahagian siling. Bahagian lapisan dalaman ini ditukar setiap 3 hingga 5 tahun.

Bahagian utama ketiga Kiswah iaitu Hizam adalah satu karya seni yang indah. Diletakkan dua pertiga di antara tanah dengan puncak Kaabah, Hizam memahkotakan Kaabah dengan keindahan emas dan cahaya.

Hizam adalah tali yang ditenun dengan ayat-ayat Quran dan rekabentuk Islam dengan pendawaian perak tebal disaluti dengan emas, bersaiz 47 meter panjang dan 95 sentimeter lebar.

Disebabkan oleh kepentingan kegamaan Kaabah, sebuah kilang Kiswah rasmi telah dibina di zaman pemerintahan Raja Abdul Aziz, iaitu pada tahun 1346 Hijrah (1927).

Kilan itu menghasilkan Kiswah yang pertama pada tahun yang sama dan kerja-kerja penghasilan kemudiannya berkembang dari tiga bahagian menjadi enam bahagian.

Pembuatan Kiswah dibahagikan kepada lima peringkat iaitu pencelupan, penenunan, pencetakan, penyulaman dan pemasangan.

Pencelupan bermula dengan sutera mentah direndam dalam air panas bercampur selama 24 jam dengan sabun dan unsur-unsur lain. Sutera kemudiannya menjadi putih dan dicelup hitam atau hijau bergantung kepada bahagian Kiswah.

Peringkat kedua adalah penenunan. Sebelum ini, kebanyakan penenunan dilakukan dengan tangan, namun untuk bahagian yang besar yang tak memerlukan kesenian yang tinggi, ia dilakukan menggunakan mesin.

Tenunan tangan masih digunakan untuk sentuhan akhir yang hanya boleh dilakukan melalui sentuhan manusia.

Peringkat ketiga iaitu pencetakan semua rekabentuk dan kaligrafi yang dibuat pada Hizam atau bahagian Kiswah yang disulam.

Fasa keempat adalah sulaman sebenar dan ia adalah peringkat yang memakan masa paling lama dan berat. Semua reka bentuk dan kaligrafi disulam menggunakan tangan dengan emas dan perak.

Peringkat terakhir adalah proses penyediaan untuk memasang pada Kaabah, melibatkan penyelarasan dan mencari sudut-sudut Kiswah supaya rekabentuk dan ayat-ayat yang sesuai dapat dipaparkan di bahagian tertentu.

Bagi umat Islam terdapat dua "Eid", iaitu dua hari istimewa yang diraikan. SPertama adalah pada akhir Ramadhan, dan yang kedua adalah pada akhir Haji.

Dan setiap tahun menjelang hari ke-9 Zulhijjah (21 Ogos 2018), bulan haji, Kiswah yang baru siap dan tersedia untuk menyelaputi Kaabah.


Misteri Kapal Hilang Di Segitiga Bermuda Yang Belum Terungkai - USS Cyclops

Segitiga Bermuda sememangnya tidak asing sebagai lokasi maut yang telah "menelan" kapal dan pesawat yang melaluinya dalam abad ini.

Namun, tak ada yang membingungkan ahli sejarah Angkatan Laut sebagaimana kisah kehilangan kapal USS Cyclops pada tahun 1918.

Kapal ini tidak pernah sampai ke destinasinya iaitu Baltimore, Maryland yang berlepas dari pelabuhan di Brazil dan seabad kemudian, orang ramai masih tertanya-tanya bahana apa yang menimpa kapal ini.

Dinamakan bersempena nama gergasi bermata satu dari mitologi Yunani, USS Cyclops adalah kapal yang sangat besar.

Berukuran 165 meter panjang dan 20 meter lebar, USS Cyclops adalah kapal pembawa arang batu terbesar dalam Angkatan Tentera Laut AS dan mempunyai kargo berkapasiti 12,500 tan.

Setelah pembinaannya di Philadelphia tamat pada tahun 1910, saiznya digembar-gemburkan di muka depan akhbar memberikan gelaran "lombong arang batu terapung".

Apabila Amerika Syarikat menyertai Perang Dunia Pertama, kapal ini dilengkapi dengan 50 senapang kaliber dan membantu menghantar para doktor serta bekalan ubat-ubatan dari Hospital John Hopkins di Baltimore ke Perancis.

Ketika ini, Leftenan Komander George Worley berkhidmat sebagai ketua kapal yang megah ini.

Setelah tiba di Brazil dengan muatan arang batu seberat 9,960 tan dan memindahkannya ke kapal Inggeris, Cyclops dimuatkan dengan 10,000 tan bijih mangan yang akan digunakan dalam pembuatan peluru senjata api lalu memulakan perjalannya menuju ke Atlantik.

Destinasinya adalah Baltimore dan walaupun tiada hentian yang dijadualkan selepas berlepas dari Brazil, kapal ini walaubagaimanapun berhenti di Barbados pada 3 Mac.

Komander George melaporkan bahawa salah satu daripada enjin kapal ini gagal untuk berfungsi disebabkan keretakan pada silinder.

Kapal itu kemudiannya meneruskan perjalanan ke Baltimore pada 4 Mac, dengan baki pelayaran kira-kira 18,000 batu nautika lagi.

Namun, kapal itu tidak menyempurnakan pelayarannya yang sepatutnya sampai pada 13 Mac.

Kapal USS Cyclops telah hilang selama-lamanya tanpa meninggalkan sebarang tanda, termasuklah 309 orang krew kapa.

Ia dilaporkan hilang di rantau yang membentuk segitiga di antara Bermuda, Miami dan Puerto Rico, menjadi salah satu mangsa misteri Segitiga Bermuda.

Apa yang berlaku kepada kapal penghantar Angkatan Laut ini telah menjadi sumber kepada perdebatan untuk abad yang lalu dengan tiada jawapan jelas ditemui.

Lebih daripada 100 buah kapal dan pesawat telah hilang dalam garisan halimunan Segitiga Bermuda ini dan usaha mencari USS Cyclops dilakukan dengan begitu mendalam.

Kapal-kapal Angkatan Laut AS menjejaki jalan yang dipercayai dilalui kapal ini krew-krew kapal melaporkan hari demi hari untuk tanda-tanda, namun semuanya sia-sia.

Beberapa teori mengenai apa yang berlaku kepada kapal ini dan anak-anak kapalnya muncul selepas beberapa minggu dan tahun berikutan kehilangannya.

Kemungkinan ia telah diserang oleh Bot-U Jerman juga dipersoalkan, namun tiada satu pun serpihan yang ditemui.

Dakwaan lain termasuklah laut gelora telah menenggelamkan kapal ini yang sudah dibebani dengan kargo bijih mangan.

Teori ini juga kemungkinan besar benar namun tiada ribut dilaporkan berlaku pada hari kejadian dan tiada panggilan cemas daripada kapal ini.

Seperti kehilangan lain di Segitiga Bermuda, sesetengah membuat spekulasi bahawa USS Cyclops disedut ke dalam dasar lautan oleh raksasa laut gergasi atau fenomena ghaib.

Namun, sudah tentu Angkatan Laut AS tidak memberikan pertimbangan terhadap teori ini sebaliknya mengalihkan perhatian kepada komander kapal ini.

Antara satu teori yang lebih menarik mengenai insiden ini berkisar tentang komandernya. Leftenan Komander George Worley dilahirkan di Jerman dengan nama Johan Frederick Wichmann dan menukarkan namanya selepas berhijrah ke Amerika Syarikat.

George dilaporkan tidak menyukai krew-krewnya kerapa kekerapannya menengking dan menghukum walaupun di atas kesalahan kecil.

Spekulasi muncul bahawa dia adalah seorang yang pro-Jerman ketika Perang Dunia Pertama dan mungkin telah mengubah hala tuju kapal ke Jerman. Namun, tiada rekod oleh Jerman yang pernah ditemui untuk menyokong teori ini.

Terdapat saat-saat di mana misteri kehilangan ini kelihatan seperti dapat diselesaikan, namun ia tidak pernah berlaku.

Pada tahun 1960-an, seorang penyelam Tentera Laut percaya bahawa dia telah menemui bangkai kapal ini di luar pantai Virginia yang boleh menyokong ura-ura penampakannya di kawasan ini, namun pencarian yang dilakukan menemui jalan buntu.

Terdapat saat-saat di mana ia kelihatan seperti misteri nasib Cyclops akhirnya dapat diturunkan, tetapi mereka tidak pernah panik.

Pada tahun 1960-an, penyelam Angkatan Laut percaya bahawa dia telah menemui bangkai di luar pantai Virginia, yang akan menyokong penglihatan yang dikritik di kawasan ini oleh kapal tangki molasses, tetapi carian tidak muncul apa-apa.

Bagi Tentera Laut dan mereka yang mempunyai ahli keluarga di atas kapal tersebut, USS Cyclops kekal menjadi tragedi yang berakhir dengan tanda tanya.


5 Kes Penjenayah Dibebaskan Kerana Isu Kembar Seiras

Mempunyai pasangan kembar adalah sesuatu yang sangat unik dan tak dapat digambarkan perasaannya, apatah lagi pasangan kembar seiras.

Pasangan kembar seiras mempunyai rakan karib sejak dari dalam rahim sehinggalah dilahirkan.

Dan di antara mereka ini ada yang mempunyai tahap keserupaan yang hampir 100% sama sehinggakan ada ibu bapa yang tak dapat membezakan.

Banyak kelebihan mempunyai kembar seiras termasuklah dari sudut negatif. iluminasi.com kongsikan 5 kes di mana penjenayah berjaya meloloskan diri daripada hukuman hanya kerana mempunyai kembar seiras.

Sepasang kembar yang hanya dikenali sebagai Abbas dan Hassan O (dibawah undang-undang Jerman nama penuh mereka tak boleh disebarkan) telah berjaya meloloskan diri daripada hukuman meskipun salah seorang atau kedua-dua daripada mereka terlibat dalam jenayah rompakan barang kemas.

Pada awal pagi 25 Februari 2009, 3 lelaki memecah masuk ke kedai mewah Kaufhaus Des Westens di Jerman dan melarikan jam tangan serta barang kemas bernilai hampir RM24 juta.

CCTV berjaya merakam ketiga-tiga lelaki tersebut dan salah seorang daripada mereka tertinggal sarung tangan.

Pihak polis kemudiannya mendapatkan sampel DNA daripada sarung tangan itu dan membawa kepada kedua-dua susek kembar Hassan dan Abbas.

Namun pihak polis tidak dapat menentukan sama ada Hassan atau Abbas yang melakukan rompakan tersebut, atau kedua-duanya terlibat.

Rakaman CCTV juga sia-sia kerana perompak-perompak tersebut memakai topeng dan pasangan kembar ini juga tidak mengaku terlibat.

Akhirnya pihak polis terpaksa melepaskan kedua-dua Hassan dan Abbas walaupun barang rompakan tidak dijumpai.

Sebagai penghargaan, pasangan kembar ini mengucapkan terima kasih kepada kerajaan kerana melepaskan mereka tanpa sebarang hukuman.

Pada 12 Februari 2011, satu pergaduhan telah berlaku di luar kelab malam di Arizona. Ketika ia tamat, seorang lelaki berusia 19 tahun, Sir Xavier Brooks ditemui mati akibat ditembak.

Sebulan kemudian pihak polis membuat penangkapan terhadap Orlando Nembhard atas tuduhan membunuh. Penyiasatan tersebut dengan pantas menjadi rumit apabila polis menyedari bahawa Orlando mempunyai pasangan kembar seiras bernama Brandon.

Pihak polis juga tidak mempunyai bukti DNA untuk menentukan siapa yang melakukan pembunuhan tersebut. Senjata pembunuhan juga tidak ditemui membuatkan cap jari pembunuh gagal diperoleh dan hanya mempunyai pengenalan visual.

Namun, bukti tersebut tidak dipercayai kerana saksi-saksi tidak dapat menentukan di antara kedua-dua pasangan kembar ini. Ada yang mengatakan Brandon yang membunuh mangsa dan ada juga yang mengatakan Orlando, manakala yang lain hanya berdiam diri.

Hakim yang mengetuai kes ini menyebut ia sebagai tidak dapat disimpulkan dan mengurangkan bon terhadap Orlando darpada RM2 juta kepada RM40,000.

Pembunuh masih tidak diketahui, kedu-duanya terlepas walaupun Orlando pernah ditangkap atas jenayah rompakan dan memiliki ganja, manakala Brandon tidak mempunyai rekod jenayah.

Charles dan George Finn berkhidmat untuk Angkatan Tentera Udara Amerika Syarikat ketika Perang Dunia Kedua. George berkhidmat sebagai pengajar penerbangan manakala Charge pula sebagao juruterbang pesawat pengebom B-17.

Pada tahun 1952, pasangan kembar ini membeli pesawat C-46 era Perang Dunia Kedua dari sebuah sekolah di daerah Bakersfield dengan niat untuk mengubahnya bagi digunakan dalam syarikat penerbangan baru mereka.

Kerajaan AS menghalang pembelian itu kerana sekolah daerah tidak dibenarkan menjual pesawat itu. Pasangan kembar ini enggan memulangkan pesawat itu dan salah seorang daripada mereka menerbangkan pesawat tersebut ke padang pasir di Nevada bertujuan menyembunyikannya.

Pihak FBI kemudiannya berjaya menjejaki pesawat itu dan menangkap mereka. Namun begitu, kes itu tidak dibicarakan kerana saksi tidak dapat mengenal pasti sama ada Charles atau George yang menerbangkan dan menyembunyikan pesawat itu.

Pada tahun 2001, pihak polis telah menahan Darrin Fernandez kerana memecah masuk rumah seorang wanita di Dorchester, Boston.

Wanita tersebut terjaga ketika insiden berlaku dan mendengar bunyi tingkap pecah, lalu menghubungi polis. Sejurus kemudian polis tiba dan memberkas Darrin yang sedang cuba melarikan diri.

Darrin tidak mencederakan wanita tersebut sebaliknya dia tercedera ketika memecah masuk.

Polis menyemak hasil ujian DNA Darrin ke dalam pangkalan data mereka dan mendapati bahawa ia bersesuaian dengan kes rogol yang dilakukan di kawasan tersebut.

Dalam kedua-dua kes rogol itu, seorang lelaki telah memecah masuk ke rumah wanita dan merogol.

Namun, penyiasatan itu menemui jalan buntu apabila mereka mendapati bahawa Darrin mempunyai pasangan kembar seiras bernama Damien, yang mungkin melakukan satu atau kedua-dua jenayah rogol itu, dan bukannya Darrin.

Pihak polis dapat menentukan Darrin adalah perogol dalam kes pertama kerana mangsa mengecam tatunya dengan tepat. Namun kes kedua tidak dapat diselesaikan walaupun Darrin dibicarakan sebanyak dua kali.

Dalam perbicaraan pertama, penyiasat cuba untuk menuduh Darrin dengan mendakwa dia berada di kawasan sekitar ketika jenayah itu dilakukan.

Namun ia tidak berjaya kerana mereka tidak dapat membuktikan bahawa Damien tidak berada di kawasan itu. Kes tersebut harus dimulakan semula untuk mendapatkan pengadilan.

Pada tahun 2003, Polis Diraja Malaysia telah memberkas salah seorang daripada kembas R. Sathis Raj dan R. Sabarish Raj atas dakwaan pemilikian 166 kilogram ganja dan 1.7 kilogram candu mentah.

Salah seorang daripada pasangan kembar ini telah ditangkap ketika membawa dadah tersebut ke sebuah rumah di Petaling Jaya. Sejurus kemudian, seorang lagi daripada mereka sampai di rumah tersebut dan juga ditangkap.

Hakim Zaharah Ibrahim mengatakan kes ini sebagai unik kerana mereka kelihatan sangat seiras, termasuk DNA yang serupa membuatkan sukar untuk membezakan di antara satu sama lain.

Salah seorang daripada anggota polis yang menahan dalam kejadian tersebut, Koperal Mohamad Sidek pada mulanya tidak dapat mengenal pasti namun kemudiannya meminta kedua-dua mereka untuk berdiri dan berkata terdapat perbezaan pada ketinggian.

Walau bagaimanapun, dia mengenal pasti kembar pertama sebagai yang memakai cermin mata.

Salah seorang daripada tertuduh sepatutnya dipanggil untuk membela diri namun persoalannya, kembar yang mana satu kerana hasil ujian DNA pun tak dapat digunakan untuk mengenalpasti.

Pada hari kejadian, kedua-dua mereka tidak memakai cermin mata, jika tidak ia boleh digunakan berdasarkan kenyataan Koperal Mohamad Sidek untuk mengenalpasti kembar pertama.

Hakim Zaharah berkata salah seorang daripada mereka sememangnya memiliki dadah tersebut, namun beliau tidak mampu untuk menjatuhkan hukuman gantung sampai mati terhadap individu yang tidak bersalah.

Kedua-dua R. Sathis Raj dan R. Sabarish Raj terlepas daripada hukuman gantung sampai mati. Selepas keputusan dibuat pasangan kembar itu memeluk sesama sendiri sambil menangis.


Satu Hipotesis Sekiranya PAS dan UMNO Bergabung Dalam PRU14 Yang Lalu

Keputusan pilihanraya ke 14 negara kita sukar untuk ditafsirkan, tidak seperti pilihanraya-pilihanraya sebelum itu di mana kita dapat membaca pergerakan undi mengikut kaum.

Pasti ramai tidak menjangkakan Pakatan berjaya membentuk kerajaan dengan selesa selain mampu merampas beberapa negeri yang dikenali sebagai kubu kuat BN, khasnya negeri Johor Darul Takzim.

Kemenangan selesa PAS di negeri Terengganu dan Kelantan juga tidak dapat diagak. Apatah lagi pola pengundi-pengundi di negeri-negeri pantai timur yang terbukti menolak sepenuhnya PH dalam pilihanraya lalu.

Melihat perubahan tampuk kerajaan buat kali pertama berlaku dalam sejarah Malaysia, jelas berlaku perbezaan ketara di antara corak undian kaum Melayu beragama Islam dengan pengundi bukan Melayu. Dengan anggaran statistik menjangkakan hampir 71 ke 75 peratus pengundi Melayu memilih PAS atau BN, ini bermakna kelompok orang Melayu yang mengundi PH adalah dalam kelompok minoriti sekitar 25 ke 29 peratus.

Terdapat perbezaan besar bagaimana pengundi mengundi, dengan pengundi di kawasan bandar dilihat jauh condong memangkah PH sementara pengundi di kawasan desa majoritinya memilih BN atau PAS. Secara kasarnya, penulis berpendapat salah satu faktor paling besar memberikan kemenangan kepada PH dalam pilihanraya tempohari selain daripada kempen yang efektif, adalah faktor terpecahnya undian pengundi Melayu kepada dua parti utama iaitu BN dan PAS.

Melihat semakin rancak usaha menggerakkan sebarang bentuk kerjasama di antara kedua-dua parti itu jelas membuktikan kebenaran dalam hujah ini. Secara hipotesisnya sekiranya PAS dan BN bergabung dalam pilihanraya lalu, adakah keputusan pilihanraya yang akan kita terima berbeza?

Penulis sedar hipotesis yang akan disampaikan oleh adalah satu tanggapan ringkas serta bergantung kepada andaian. Wujud satu persoalan pada penulis - sekiranya PAS dan BN bergabung dalam pilihanraya lalu, dengan menggunakan keputusan pilihanraya ke 14 sebagai hujah apakah keputusannya di Semenanjung Malaysia?

Mengambil kerusi-kerusi Parlimen yang dimenangi oleh PH yang menyaksikan pertembungan 3 penjuru dan corak pengundian tidak berubah dan kekal sama, penulis mendapati 27 kerusi memenuhi syarat ini. Sekali lagi kami ulang, ini hipotesis semata-mata.

Di Kedah, kerusi seperti P.005 Jerlun yang dimenangi oleh DS Mukhriz Mahathir, P.008 Pokok Sena yang dimenangi oleh Mahfuz Omar serta P.018 yang dimenangi orang kuat PKR, Saifuddin Nasution menampakkan kekuatan yang ada pada jumlah pengundi PAS dan BN sekiranya undian mereka tidak dipecahkan.

Kedudukan Nurul Izzah di Permatang Pauh juga mampu dicabar sekiranya pengundi PAS dan UMNO bekerjasama. Berdasarkan keputusan pilihanraya, Nurul Izzah Anwar memenangi kerusi Parlimen tersebut dengan jumlah undi 33534, berdepan PAS yang mendapat jumlah undian 14428 dan BN dengan jumlah 19866.

Apa yang mengejutkan di Perak, dua kerusi yang dimenangi PH dalam pertembungan tiga penjuru - melibatkan dua nama besar ketika ini, iaitu Mujahid Yusof Rawa yang kini memegang jawatan Menteri dan Ahmad Faizal Dato' Azumu yang dilantik menjadi Menteri Besar Perak.

Bagi Selangor, ada lima kerusi yang boleh dikatakan dimenangi PH kerana pertembungan tiga penjuru. Kerusi P.096 Kuala Selangor kini dipegang Menteri Kesihatan, Dr. Dzulkefly Ahmad namun beliau pasti mahu memperbaiki kedudukannya pada pilihanraya akan datang seandainya berdepan pertembungan satu lawan satu.

Dalam WP Kuala Lumpur pula, kerusi parlimen P.119 Titiwangsa menyaksikan calon PH Rina Harun yang kini dilantik sebagai Menteri Kabinet perlu bekerja keras mengekalkan kedudukan beliau kerana jumlah undian kepada PAS dan BN mampu menggugat beliau kelak, sekiranya jumlah undian kepada kedua-duanya disatukan.

Penulis menjangkakan lebih banyak kerusi yang dimenangi PH di negeri-negeri bahagian selatan Semenanjung Malaysia memenuhi syarat hipotesis disebabkan pengaruh parti UMNO di negeri tersebut, namun jangkaan penulis meleset.

Di Negeri Sembilan, hanya ada dua kerusi boleh dimenangi PAS dan BN sekiranya mereka bergabung dalam pilihanraya lepas iaitu P. 129 Kuala Pilah dan P. 133 Tampin.

Dalam kedua-dua kerusi itu, kedua-dua calon PH hanya berjaya memenangi kerusi parlimen tersebut hanya dengan perbezaan undi yang sangat rendah berbanding calon BN dan calon PAS, membuktikan taktik bertanding berasingan PAS dan BN memakan diri sementara keputusan PH untuk bergabung dalam satu logo sangat-sangat efektif.

Di Melaka, satu kerusi sahaja memenuhi syarat hipotesis iaitu kerusi P.136 Tangga Batu yang dimenangi PH, namun jumlah undian yang diterima calon PAS dan BN melebihi jumlah yang dimenangi pemenang kerusi.

Agak mengejutkan di Johor yang terkenal sebagai tulang belakang UMNO, hanya dua kerusi saja yang memenuhi syarat hipotesis penulis. Kerusi P.149 Seri Gading dan P.165 Tanjung Piai berjaya dimenangi PH dengan majoriti kecil dalam pertembungan tiga penjuru dengan calon PAS dilihat menjadi pemecah undi menyumbangkan kemenangan pada PH.

Berdasarkan keputusan undian 27 kerusi Parlimen yang memenuhi syarat pertembungan tiga penjuru dan jumlah undi gabungan PAS dengan BN melebihi jumlah undi calon PH, dapat dihujahkan bahawa pertembungan tiga penjuru lebih merugikan BN dan PAS, berbanding Pakatan Harapan yang berjaya membentuk kerajaan pusat.

Semua kerusi yang dimenangi oleh PH disebabkan pertembungan tiga penjuru adalah seperti berikut;

Model penggabungan dengan penggunaan satu logo serta kerjasama yang diterapkan Pakatan Harapan terbukti memberikan impak positif yang sangat besar pada jumlah undian yang mereka terima, berbanding keputusan PAS dan BN yang memilih untuk bertanding secara bersendirian.

Bagi pihak kerajaan Pakatan Harapan, kami berharap agar hipotesis ini dapat mendorong anda supaya lebih kuat menarik sokongan masyarakat serta tidak mensia-siakan mandat yang telah diberikan kepada anda. Sangat jelas, sekiranya pilihanraya ke 15 kelak diadakan dalam model satu lawan satu, memang cukup sukar untuk meramal apakah keputusannya nanti serta gabungan mana yang dapat membentuk kerajaan.

Melihat keputusan pilihanraya 2018, dapat dikatakan rakyat kini akan semakin berani menukar kerajaan sekiranya mana-mana parti atau gabungan dilihat gagal untuk membawa aspirasi seperti mana yang dimahukan majoriti rakyat Malaysia.

Penulis percaya politik kita sedang berevolusi berubah kepada pertembungan satu lawan satu dalam pilihanraya. Perkara itu pada pandangan penulis, akan dapat menyeimbangkan lagi perkongsian kuasa di antara pihak kerajaan dengan pihak pembangkang seterusnya mengelakkan pemesatan kuasa yang terlalu besar pada pihak kerajaan pusat.

Adakah 27 kerusi yang dikatakan cukup untuk memberi perubahan pada gabungan yang berjaya membentuk kerajaan? Berdasarkan keputusan asal pilihanraya lepas, Barisan Nasional mendapat 79 kerusi, berbanding Pakatan Harapan yang memenangi 109 kerusi dengan PAS 18 kerusi.

Menggunakan keputusan pilihanraya ke 14 sebagai sumber, sekiranya PAS dan BN bekerjasama dalam pilihanraya lalu, berkemungkinan gabungan kedua-duanya mampu mendapat 124 kerusi Parlimen mengambil kira 27 kerusi Parlimen di mana BN atau PAS tewas dalam persaingan 3 penjuru. Hipotesisnya - jumlah itu sudah melayakkan gabungan BN dan PAS membentuk kerajaan.

Terbukti taktik penggabungan yang diterapkan Pakatan Harapan sangat berkesan membantu kemenangan pihak mereka berbanding taktik perlawanan berasingan yang dibawa PAS dan Barisan Nasional.


Ini Sebab Mengapa Zlatan Ibrahimovic Tersangat Sombong Dan Angkuh

Zlatan Ibrahimovic, siapa yang tak kenal dengan nama ini. Beliau merupakan antara pemain yang paling berjaya dan berkarisma dalam dunia bola sepak.

Selain mempunyai tubuh yang tinggi lampai, skil-skil yang menarik serta gol yang mampu membuatkan anda ternganga, banyak lagi perkara yang dimiliki oleh beliau.

Zlatan mempunyai personaliti yang lucu membuatkan anda tak kering gusi serta seorang yang berperwatakan tegas sama ada di dalam atau di luar padang.

Namun, tak semua orang bersetuju dengannya. Zlatan Ibrahimovic kerap didakwa sebagai seorang pemain bola sepak yang sangat sombong dan berlagak.

Ini berdasarkan kenyataan yang dibuat olehnya sendiri yang membuatkan orang ramai membuat spekulasi sedemikian. Terlalu banyak kenyataan angkuh dan sombong dibuat, di antaranya termasuklah:

Bukan itu sahaja, beliau juga kerap merendah-rendahkan pemain lain dan membandingkan dirinya dengan orang lain. Kenyataan dan sikapnya menjengkelkan ramai orang.

Namun, ramai yang tak tahu terdapat kisah di sebalik kesombongan Zlatan Ibrahimovic. Sifat megah bintang Sweden ini adalah sebenarnya satu bentuk mekanisma pertahanan untuk dirinya.

Zlatan membesar di kawasan kejiranan migran di Sweden yang dikenali sebagai "The Ghetto". Bapanya adalah warga Bosnia beragama Islam yang berhijrah ke Sweden pada tahun 1977 dan bertemu ibunya, juga merupakan migran dari Croatia.

Beliau membesar dengan gembira dan adalah menjadi perkara biasa bagi Zlatan untuk menonjolkan diri, bakat dan keyakinannya di kawasan kejiranan tersebut.

Ia adalah sangat perlu dan penting untuk dihormati. Jadi, Zlatan mengamalkan sikap ini ketika kemunculan profesional pertamanya bersama kelab Malmo FF ketika berusia 18 tahun.

Bakatnya yang terlalu besar itu telah mendapat liputan media Sweden, namun sikapnya tidak disenangi membuatkan orang ramai membenci personalitinya.

Maka, pihak media menghentam Zlatan Ibrahimovic walaupun beliau ketika itu hanyalah seorang pemain muda yang cuba untuk membuktikan bakatnya.

Malah, Zlatan juga menjadi mangsa perkauman di Sweden. Beliau pernah memberitahu bahawa dirinya dirasakan seperti kambing biri-biri hitam, dan dilayan dengan buruk.

Beliau telah "dihancurkan" oleh sikap perkauman ini pada usia yang masih muda. Dan malangnya, Zlatan berasakan sikap perkauman ini terus sehingga hari ini.

"Apabila ia berkaitan saya, mereka (media) tidak mempertahankan saya. Ini berkenaan dengan perkauman kerana saya bukan Andersson atau Svensson,"jelas Zlatan.

Beliau menderita dengan begitu teruk sehingga ia memberikan impak kepada karekter yang anda lihat pada hari ini. Namun, mimpi ngeri ini membuatkan Zlatan Ibrahimovic menjadi lebih kuat dan bersemangat.

Beliau bersikap sombong dan angkuh pada hari ini untuk membuatkan para pembencinya tidak senang duduk serta untuk mempertahankan dirinya daripada kritikan yang tidak adil yang diharunginya sejak usia muda.

"Mereka boleh tulis perkara buruk mengenai saya, saya tak kisah. Ia membuatkan saya semakin kuat," jelas Zlatan.

Jadi, jika anda mendengar Zlatan Ibrahimovic mengeluarkan kata-kata yang angkuh selepas ini, ingatlah bahawa dia adalah seorang yang menderita akibat sikap perkauman dan diskriminasi, serta hanya cuba untuk mempertahankan dirinya dengan cara tersendiri.


Saburo Ienaga: Wira Yang Membetulkan Kebenaran Buku Teks Sejarah Jepun

Ketika mana kita sedang memasuki abad yang baharu, terdapat bahaya yang semakin berterusan di mana pengalaman ngeri perang dunia yang dipelajari dunia pada separuh abad ke-20 mungkin telah dilupakan.

Namun, untuk memastikan rakyat Jepun mengetahui dan mengingati kebenaran tentang apa yang berlaku di Asia dalam Perang Dunia Kedua, Saburo Ienaga telah mengabdikan sebahagian besar daripada hidupnya

Profesor Saburo dilahirkan di Wilayah Aichi, Jepun pada tahun 1913 dan merupakan graduan dari Jabatan Kesusasteraan Universiti Imperial Tokyo (kini Universiti Tokyo) pada tahun 1937.

Beliau memulakan kerjayanya sebagai seorang guru dan pada tahun 1941 ketika mana Jepun menyerang Pearl Harbor, beliau mengajar di sekolah menengah di Niigata.

Profesor Saburo tidak mengambil bahagian dalam perang tersebut dan memberitahu bahawa beliau berasa malu kerana gagal menawarkan penentangan terhadap pengajaran wajib mengenai propaganda perang dan mitos-mitos empayar di sekolahnya ketika perang berlangsung.

Beliau kemudiannya menjadi profesor di Universiti Pendidikan Tokyo dan seterusnya di Universiti Chuo.

Beliau telah dianugerahkan Hadiah Akademi Jeun pada tahun 1948 dan gelaran Profesor Emeritus di Universiti Pendidikan Jepun. Saburo menjadi pakar dalam sejarah pemikiran Jepun serta sejarah budaya dan undang-undang Jepun.

Beliau juga merupakan pengarang hampir seratus karya yang meliputi mata pelajaran kuno sehingga ke kontemporari.

Pelbagai mata pelajaran yang dikuasainya termasuklah "Kajian Sejarah Kemerdekaan Badan Kehakiman", "Perlembagaan dalam Konteks Sejarah", "Sejarah Kebudayaan Jepun" dan "Perang Pasifik".

Pada April 1947, Saburo telah menerbitkan buku "Sejarah Jepun Baru" sebagai buku sejarah umum.

Di atas permintaan syarikat penerbitan Sanseido, Saburo kemudiannya menulis draf buku teks sejarah Jepun untuk sekolah menengah berdasarkan buku Sejarah Jepun Baru yang diterbitkannya.

Walaubagaimanapun, draf tersebut telah ditolak oleh Kementerian Pelajaran Jepun untuk kebenaran buku teks sekolah pada tahun 1952.

Sebab penolakan termasuklah alasan seperti tuntutan bahawa perihal Insiden Kotoku (insiden pengkhianatan di mana sosialis anarkis merancang untuk membunuh Maharaja Meiji) tidak sesuai dimasukkan ke dalam buku teks dan bahawa draf tersebut tidak menjelaskan hakikat bahawa Perang Rusia disokong oleh rakyat Jepun.

Saburo memohon semula kebenaran untuk menerbitkan buku teks tanpa sebarang perubahan dan entah bagaimana ia diluluskan lalu diterbitkan sebagai buku teks untuk tahun prsekolahan 1953, di bawah nama yang sama iaitu "Sejarah Jepun Baru".

Selepas menyemak semula sepenuhnya edisi pertama buku teks, Saburo sekali lagi memohon kebenaran buku teks pada tahun 1955. Draf edisi kedua diluluskan dengan syarat bahawa 216 item dalam draf itu diubah.

Kementerian Pelajaran Jepun menuntut agar Saburo membetulkan elemen yang dicadangkan dua kali kemudiannya. Saburo membuat beberapa perubahan, dan menolak yang lain.

Sejarah Jepun Baru yang telah disemak semula diterbitkan pada 1956. Selepas garis panduan kurikulum untuk kajian sosial sekolah menengah berubah pada tahun 1956.

Saburo memohon sekali lagi kebenaran buku teks untuk edisi ke-3 dan ke-4 pada November 1956 dan Mei 1957.

Kedua-duanya melalui proses yang sama dengan edisi 1955 dan dibenarkan untuk diterbitkan pada tahun 1959 dan 1962.

Pada tahun 1965, Profesor Sabura memulakan kes mahkamah di Tokyo dengan menyaman Kerajaan Jepun. Beliau mendakwa kerajaan telah menyalahi undang-undang melalui "penapisan buku teks" yang telah mengawal kandungan sejarah yang diajar di sekolah menengah.

Melalui penapisan buku teks, kerajaan Jepun telah berulang kali membuang penerangan sebenar tentang kekejaman yang dilakukan oleh tentera Jepun sebelum dan selepas Perang Dunia Kedua.

Satu contoh ketara adalah desakan kerajaan dalam tuntutan ketiga Saburo yang merujuk kepada Pembunuhan Beramai-ramai Nanking (Nanking Massacre) harus disebut sebagai "apa yang berlaku adalah disebabkan kekeliruan", walaupun insiden itu melibatkan pembunuhan sistematik beratus-ratus ribu orang awam Nanjing, China dalam tempoh beberapa minggu.

Satu lagi isu yang dipertikaikan adalah desakan kerajaan bahawa semua buku teks mengelakkan penggunaan ungkapan negatif "pencerobohan" berhubung dengan pendudukan tentera Jepun di China, sebaliknya menggunakan istilah "kemaraan tentera".

Kes Profesor Saburo didasarkan pada pertikaian bahawa penapisan buku teks melanggar hak kebebasan bersuara dan kebebasan pendidikan yang dijamin oleh perlembagaan Jepun, dan juga tidak menurut perlembagaan serta menyalahi undang-undang.

Kedua-dua saman terhadap kerajaan yang dibuat pada tahun 1965 dan 1967 melihatkan Saburo tewas. Saman pertama berlangsung selama 27 tahun sehingga 1993 dan saman kedua selama 22 tahun sehingga 1989.

Pada tahun 1983, beliau membuat saman ketiga yang timbul daripada 8 ulasan oleh kerajaan tentang draf buku teksnya dari tahun 1980 hingga 1983.

Pada tahun 1989, mahkamah daerah memutuskan keputusan yang menentang kebanyakan hujah beliau.

Saburo kemudiannya membuat rayuan kepada Mahkamah Tinggi, yang mana melihatkan keputusan di mana 3 daripada 8 ulasan kerajaan terhadap bukut teks tersebut adalah menyalahi undang-undang.

Ulasan-ulasan tersebut termasuklah yang berkaitan dengan penghuraian Pembunuhan Beramai-ramai Nanking, termasuk jenayah rogol oleh tentera Jepun yang meluas.

Pada tahun 1997, rayuan Profesor Saburo terhadap baki 5 ulasan akhirnya sampai ke Mahkamah Agung Jepun yang memihak kepada beliau (3 daripada 5), di mana Kementerian Pelajaran telah bertindak menyalahi undang-undang apabila ia dibuang daripada buku teks tersebut.

Perkara-perkara yang dibuang tersebut adalah penghuraian tentang eksperimen biologi Jepun terhadap 3,000 orang di utara China semasa Perang Dunia Kedua.

Dalam eksperimen ini, ia dilakukan oleh kumpulan perang kuman yang dikenali sebagai Unit 731. Subjek telah dikendalikan tanpa suntikan bius, disuntik dengan penyakit seperti kepialu dan dibiarkan mati tanpa rawatan.

Kerajaan Jepun tidak pernah mengaku akan kewujudan unit ini namun kewujudannya didokumentasikan selepas doktor-doktor yang terlibat membuat pengakuan.

Kes saman ini telah menggalakkan banyak penulis buku teks untuk memasukkan keterangan mengenai kekejaman perang oleh Jepun. Hasilnya, buku teks menjadi bertambah dengan begitu ketara pada hujung tahun 1980-an dan awal 1990-an.

Walaupun Profesor Sabura menumpukan sepenuh masa kepada isu penapisan buku teks sejak beliau bersara dan bertarung berterusan untuk membolehkan kebenaran tentang Perang Dunia Kedua diketahui orang ramai, namun kemenangannya pada tahun 1997 hanyalah sebahagian sahaja.

Mahkamah Agung menolak tuntutan iaitu empat bahagian lain dari buku teks beliau telah ditapis secara haram termasuk satu petikan yang menghuraikan tindakan tentera Jepun merogol wanita di utara China.

Kemenangan separa ini mencerminkan perpecahan yang berterusan di Jepun antara mereka seperti Profesor Sabura yang mahukan kebenaran diketahui dan para penyokong dasar pengubahsuaian (revisionis) yang mendakwa bahawa jenayah perang dan kekejaman Jepun yang didokumentasikan tidak pernah berlaku.

Dakwaan revisionis ini sering digunakan oleh kumpulan tentera sayap kanan dan penyokong mereka yang mana terus menggunakan pengaruh negatif terhadap masyarakat Jepun.

Mereka seperti Profesor Saburo yang menceritakan kebenaran sering diserang secara fizikal oleh ekstremis.

Ketika Profesor Saburo memenangi kes samannya pada tahun 1970, ekstremis sayap kanan mengancam untuk membunuhnya serta hakim dan peguam yang terlibat dalam kes tersebut.

Rumah beliau dikelilingi oleh samseng-samseng siang dan malam yang melaungkan slogan-slogan serta mengetuk periuk dan belanga, membuatkan dia dan keluarga tak dapat tidur.

Perjuangan yang dilakukan ini memerlukan keberanian yang sangat tinggi serta kesungguhan dan ketekunan.

Perjuangannya selama berpuluh-puluh tahun untuk memastikan golongan belia Jepun dapat membaca kebeanran tentang sejarah negara mereka. Sumbangan beliau berhak mendapat pengiktirafan antarabangsa di mana Profesor Saburo telah dicalonkan untuk Hadiah Nobel Keamanan pada tahun 1999 dan 2001.


5 Barangan Pelik Yang Hanya Dijual di China

Negara China sememangnya terkenal dengan undang-undang pelik dan pelbagai perkara kontroversi. Contohnya, penjualan telur tiruan dan sayur tiruan. Akibat jumlah penduduk yang terlalu ramai yakni melebihi 1 bilion, maka ramai pihak yang mengambil kesempatan menjual produk-produk tiruan kerana terdapatnya permintaan.

Kali ini, pihak Iluminasi ingin berkongsi pula 5 barangan pelik yang dijual di China. Produk-produk ini dianggap pelik kerana tidak dijual dimana-mana tempat lain di dunia ini dan sesetengahnya juga mengundang kontroversi daripada masyarakat.

Untuk mendapatkan barangan basah yang segar seperti ikan dan daging, biasanya kita akan ke pasar. Walau bagaimanapun, Twin Lakes Crab Co iaitu sebuah syarikat pengedar ketam di China telah melakukan satu kelainan dengan menjual ketam hidup melalui mesin layan diri (vending machine).

Vending machine yang digunakan sama sahaja dengan mesin biasa dan mereka meletakkan ketam yang masih hidup itu dalam bekas khas yang mempunyai lubang saluran udara. Suhu dalam vending machine tersebut ditetapkan pada suhu 5 darjah Celcius, iaitu cukup sejuk untuk memastikan kesegaran ketam tersebut dan tidak terlalu sejuk sehingga membunuhnya.

Sama seperti orang Jepun, orang China juga mengamalkan budaya meminum teh pada setiap hari. Maka, sudah tentulah akan wujud produk-produk teh premium yang didakwa mempunyai pelbagai khasiat tambahan. Salah satunya adalah teh panda. Bagaimanakah teh ini dihasilkan? Daripada najis panda yang telah dikeringkan.

Harganya juga sangat mahal, iaitu $77,000 untuk satu kilogram serbuk teh ini. Secara teorinya, panda hanya memproses 30% daripada buluh yang dimakan manakala selebihnya akan dikeluarkan sebagai najis. Selain pelbagai nutrien lain, buluh dikatakan mempunyai antioksidan yang mampu menghalang penyakit kanser. Oleh itu, teh ini dipasarkan sebagai tonik untuk menghindari penyakit kanser.

Satu ketika dahulu, kualiti udara di China sangat teruk terutamanya di bandar-bandar besar. Polisi-polisi baru yang diperkenalkan oleh kerajaan sedikit sebanyak telah meningkatkan kualiti udara di China.

Menyedari akan peluang yang ada, sebuah syarikat, Chen Guangbaio telah bertindak menjual udara bersih yang diletakkan dalam tin kecil. Satu tin kecil udara bersih ini dijual sekitar 5 Yuan dan terdapat pelbagai jenis udara segar yang dijual yang diambil daripada tempat-tempat yang berbeza.

Bukan sahaja pelik, malah penjualan kura-kura hidup yang diletakkan dalam plastik tertutup sebagai cenderahati ini juga menimbulkan kontroversi dan menarik perhatian persatuan pencipta haiwan. Haiwan ini akan diletakkan dalam plastik yang berisi cecair khas yang mengandungi nutrien bagi haiwan ini untuk hidup selama 3 hingga 4 bulan.

Daripada gambar yang tersebar, ramai orang mendakwa bahawa haiwan ini mungkin tidak boleh hidup lama tanpa oksigen. Kebanyakan pihak yang membeli adalah kerana mempercayai bahawa cenderahati ini boleh membawa tuah. Tidak kurang juga yang membeli kerana hendak menyelamatkan dengan melepaskan semula haiwan ini ke tasik.

Satu lagi produk berasaskan teh yang dijual di China. Di ladang teh Jiuhua yang terletak di daerah Henan, hanya wanita yang masih dara diambil bekerja untuk mengutip daun teh. Bukan itu sahaja, mereka tidak dibenarkan menyentuh daun tersebut dengan tangan sebaliknya perlu menggunakan mulut dan meletakkan daun tersebut ke dalam bakul kecil yang disangkut pada dada.

Menurut syarikat tersebut, amalan tersebut bagi mengikut kepercayaan orang dahulu bahawa daun teh biasanya dikutip oleh pari-pari menggunakan mulut mereka. Syarikat itu juga mendakwa, daun teh yang dikutip akan menyerap aura positif daripada wanita yang masih dara dan memberi kebaikan kepada peminumnya.